open-index/open-wikipedia-markdown huggingface dataset:
ತುಳು ವಿಕಿಪೀಡಿಯ

**ತುಳು ವಿಕಿಪೀಡಿಯ** ತುಳು ಬಾಸೆದ ಒಂಜಿ ಸ್ವತಂತ್ರ ವಿಶ್ವಕೋಶ. ಉಂದು ೨೦೧೬ ಅಗಸ್ಟ್‌ ೬ನೇ ತಾರೀಕ್‌ದಾನಿ ಉಂಡಾಂಡ್.‌ ಮಾತಾ ಬಾಸೆದ ವಿಕಿಪೀಡಿಯಾ ಬರವುಲೆನ ಲೆಕ್ಕ ಪತ್ತ್ಂಡ ತುಳು ವಿಕಿಪೀಡಿಯಾ ಸದ್ಯೊಗು ೨೫೫ನೇ ಸ್ತಾನೊಡು ಉಂಡು. ಎಣ್ಮ ವರ್ಸೊದ ಪ್ರಾಯೋಗಿಕ ಹಂತ ಕಡತ್‌ದ್ ೨೩ನೇ ಬಾಸೆದ ವಿಕಿಪೀಡಿಯಾ ಆದ್ ತುಳು ವಿಕಿಪೀಡಿಯ ಉಂಡಾಂಡ್.

## ಇತಿಹಾಸೊ
ತುಳು ವಿಕಿಪಿಡೀಯಾದ ಬೇಲೆ ೨೦೦೮ಡ್ ತಂತ್ರಜ್ಞಾನೊದ, ಕಂಪ್ಯೂಟರ್‌ದ ಗೇನ ಉಪ್ಪುನಕಲೆಡ್ದ್ ನಡೊತೊಂದು ಇತ್ತಿಂಡ್. ಸುಮಾರ್‌ ೬ ವೊರ್ಸೊ ಇಂಚನೆ ಪ್ರಾಯೋಗಿಕ ಹಂತೊಡು ಜೆಂಕೊತ್ತು ಪೋಂಡು. ೨೦೧೪ರ್ದ್ ಬುಕ್ಕ ಡಾ.ಪವನಜ ಪನ್ಪಿನಾರ್ ಈ ತುಳು ವಿಶ್ವಕೋಶದ ಉಮೇದ್‌ ದೆತೊಂದು ತುಳುತ ಜನೊಕುಲೆನ್‌ ಒಟ್ಟುಪಾಡ್ದ್ ಅಲ್ಪಲ್ಪ ಕಜ್ಜಕೂಟ ಮಲ್ತೊಂದು ಬುಲೆಪಾಯೆರ್.

## ಬಳಕೆದಾರೆರ್ ಬುಕ್ಕೊ ಸಂಪೊಲಿಪುನಕುಲು

## ಉಲ್ಲೇಕೊಲು

ವರ್ಗೊ:ವಿಕಿಪೀಡಿಯ
ಪಂಬದ

**ಪಂಬದ**, ಪರವ, ಪಾಣಾರ, ನಲಿಕೆ ಇಂಚ ಈ ನಾಲ್ ಜಾತಿದಕುಲು ತುಳುನಾಡ್‌ಡ್ ಭೂತೊಗು ಕಟ್ಟುನ ಕಲಾವಿದೆರ್. ಕೇರಳದ ಭಾಗೊಗು ಪೊಂಡ ಮಲವೆರ್, ನೆಕ್ಕರೆರ್ ಇಂಚ ಬುಕ್ಕೊಲ ರಡ್ಡ್ ಜಾತಿದಕುಲು ಬೂತೊಗು ಕಟ್ಟುನೆಟ್ ಸೇರುವೆರ್.

ಬೂತೊಗು ಕಟ್ಟುನ ಜಾತಿಲೆಡ್ **ಪಂಬದ** ಜಾತಿಲಾ ಒಂಜಿ. ಬೂತದ ಚಾಕ್ರಿ, ನಲಿಕೆನ್ ಇಲ್ಲ್ ಇಲ್ಲ್ ಕೊನತ್ತ್‌ದ್ ನಲಿಪಾವುನವು, ಅಗೆಲ್/ತಂಬಿಲದಪಗ ಪಾಲ್ ಪಡೆಪುನವು ಮೊಕುಲೆನ ಆರಾಧನೆದಪಗದ ಕಸುಬು. ಬೂತೊಲೆನ ಚಾಕ್ರಿದ ಬೇಲೆ ಇಜ್ಜಂದೆ ಉಪ್ಪುನಗ ಬೇತೆ ಬೇಲೆನ್ ಮೊಕುಲು ಮಲ್ಪುವೆರ್.

## ಪಂಬದೆರ್ ಕಟ್ಟುನ ಬೂತೊಲು-
* ಕೊಡಮಣಿತ್ತಾಯೆ
* ಜಾರಂದಾದಯ
* ಮೈಸಂದಾಯ
* ವೈದ್ಯನಾಥ

## ಪರವೆರ್ ಕಟ್ಟುನ ಬೂತೊಲು
* ಉಳ್ಳಾಳ್ತಿ
* ಮಲರಾಯೆ
* ಉದ್ರಾಂಡಿ 
* ಪುರ್ಸಭೂತೊ 
* ಕುಕ್ಕೆತ್ತಿ 
* ಬಳ್ಳು ಇಂಚಿತಿ ಭೂತೊನು ಕಟ್ಟುವೆರ್. 
ಮೊಕುಲೆನ್ ನಲಿಕೆದಕುಲೆರ್ದ್ ಮಿತ್ತ ಜಾತಿಂದ್ ಸಮಾಜೊಡು ಗುರುತಿಸವೊಂದೆರ್.

## ಉಲ್ಲೇಕೊಲು

ವರ್ಗೊ:ತುಳುನಾಡ್ದ ಸಂಸ್ಕೃತಿ
ವರ್ಗೊ:ಜಾತಿಲು
ಬಸವರಾಜ ಬೊಮ್ಮಾಯಿ

** ಬಸವರಾಜ ಸೋಮಪ್ಪ  ಬೊಮ್ಮಾಯಿ** () ಕರ್ನಾಟಕೊದ ರಾಜಕಾರಣಿ. ಭಾರತೀಯ ಜನತಾ ಪಕ್ಷಡ್ದ್ ಕರ್ನಾಟಕ ವಿಧಾನ ಸಭೆತ ಸದಸ್ಯರಾತೆರ್. ಜುಲೈ28, 2021ನೆ ತಾರೀಕ್‌ದಾನಿ ಬಿ.ಎಸ್. ಯಡಿಯೂರಪ್ಪೆರೆಡ್ದ್ ಬುಕ್ಕೊ ಬೊಮ್ಮಾಯಿ ಕರ್ನಾಟಕೊದ 23ನೇ ಮುಖ್ಯಮಂತ್ರಿಯಾದ್ ಪ್ರಮಾಣ ವಚನ ದೆತೊಂಡೆರ್.

## ಬದ್‍ಕ್
ಬಸವರಾಜ ಸೋಮಪ್ಪ ಬೊಮ್ಮಾಯಿ ಕರ್ನಾಟಕೊದ ಮಾಜಿ ಮುಖ್ಯಮಂತ್ರಿ ಎಸ್. ಆರ್. ಬೊಮ್ಮಾಯಿ-ಸೋಮಪ್ಪ ರಾಯಪ್ಪ ಬೊಮ್ಮಾಯಿ ಬುಕ್ಕೊ-ಗಂಗಮ್ಮ ದಂಪತಿಲೆನ ಮಗೆ. 1960ನೇ ಜನವರಿ 28ನೇ ತಾರೀಕ್‌ದಾನಿ ಬಸವರಾಜ ಬೊಮ್ಮಾಯಿ ಪುಟ್ಟ್‌ಯೆರ್.  ಬೊಮ್ಮಾಯಿ ಬಿ.ವಿ ಬೊಮ್ಮರೆಡ್ಡಿ ಕಾಲೇಜ್ ಆಫ್ ಇಂಜಿನಿಯರಿಂಗ್‌ಡ್ದ್  ಮೆಕಾನಿಕಲ್ ಇಂಜಿನಿಯರಿಂಗ್ ವಿಬಾಗೊಡು ಪದವಿ ಪಡೆವೊಂಡೆರ್.  ಬೊಮ್ಮಾಯಿ ಕೃಷಿಕೆ ಬುಕ್ಕೊ ಕೈಗಾರಿಕೋದ್ಯಮಿ.

### ಸಮಾಜಸೇವೆ
ನೀರಾವರಿ ಯೋಜನೆಡ್ ಅಂಚನೆ ನೀರಾವರಿ ವಿಸಯೊಲೆಡ್ ದಿಂಜ ತಿಳುವಳಿಕೆ ಇತ್ತಿನ ಆರ್ ಹಾವೇರಿ ಜಿಲ್ಲೆದ ಶಿಗ್ಗಾಂವ್‌ಡ್ ಭಾರತಡೇ ಸುರೂತ ಶೇ.100 ದಾತ್ ಕೊಳವೆ ನೀರಾವರಿ ಯೋಜನೆಲೆನ್ ಜಾರಿಗೆ ಕೊನರು ಸೇರ್‌ನಂಚ ನೀರಾವರಿ ಕ್ಷೇತ್ರೊಡು ಮಸ್ತ್ ಬೆಂದಿನಾರ್. ಜಲಸಂಪನ್ಮೂಲ ಸಚಿವರಾದ್ ಕಾರ್ಯ ನಿರ್ವಹಿಸಯಿನ ಅನುಬವೊ ಇತ್ತಯಿನಾರ್.

## ರಾಜಕೀಯ ಸೇವೆ
* ಜನತಾದಳಡ್ದ್ ಬೊಮ್ಮಾಯಿಯೆರೆನ ರಾಜಕೀಯ ಜೀವನೊ ಸುರುವಾಂಡ್. 
* 1998 ಬುಕ್ಕೊ 2004ಡ್ ಧಾರವಾಡೊದ ಸ್ಥಳೀಯ ಅಧಿಕಾರಿಲೆ ಕ್ಷೇತ್ರೊಡ್ ವಿಧಾನ ಪರಿಷತ್‌ಗ್ ಆಯ್ಕೆ ಆಯೆರ್.
* 2008ಡ್ ಜನತಾದಳ ಪಕ್ಷೊನು ಬುಡ್ದು ಬಿಜೆಪಿ ಪಕ್ಷೊಗು ಸೇರಿಯೆರ್.  
* 2008ನೆ ವಿಧಾನಸಭಾ ಚುನಾವಣೆಡ್ ಶಿಗ್ಗಾಂವ ಕ್ಷೇತ್ರೊಡ್ದು ಬಿಜೆಪಿ ಶಾಸಕರಾದ್ ಬೊಮ್ಮಾಯಿ ಆಯ್ಕೆ ಆಯೆರ್. ಬೊಮ್ಮಾಯಿಯೆರ್ ಈ ಕ್ಷೇತ್ರೊಡ್ದ್ ಮೂಜಿ ಸರ್ತಿ ಶಾಸಕರಾದ್ ಆಯ್ಕೆ ಆಯೆರ್.
* ಜೆ ಹೆಚ್ ಪಟೇಲ್‌ರ್ ಸಿಎಂ ಆದಿತ್ತಿನ ಪೊರ್ತುಡು ಮುಖ್ಯಮಂತ್ರಿಲೆ ಸಂಸದೀಯ ಕಾರ್ಯದರ್ಶಿ, ಕಾನೂನು ಬುಕ್ಕೊ ಸಂಸದೀಯ ಸಚಿವೆರಾದ್, ಸಹಕಾರ ಸಚಿವೆರಾದ್ ಕಾರ್ಯನಿರ್ವಹಣೆ ಮಲ್ತಿನ ಅನುಬವೊ ಬಸವರಾಜ ಬೊಮ್ಮಾಯಿಯೆರೆಗ್ ಉಂಡು. 
* ಬಿ ಎಸ್ ಯಡಿಯೂರಪ್ಪೆರೆನ  ಸಂಪುಟೊಡು ಗೃಹ ಖಾತೆನ್ ನಿರ್ವಹಿಸಯಿನ ಅನುಬವೊ ಇಪ್ಪುನ ಬಸವರಾಜ ಬೊಮ್ಮಾಯಿ ಮುಖ್ಯಮಂತ್ರಿ ಜಾಗೆಗ್ ಏರ್‌ಯೆರ್.
* ಜನತಾದಳೊಡ್ಡು ಸೋಮಪ್ಪ ರಾಯಪ್ಪ ಬೊಮ್ಮಾಯಿ (ಎಸ್ ಆರ್ ಬೊಮ್ಮಾಯಿ) ಆರ್ ಮುಖ್ಯಮಂತ್ರಿಯಾಯಿನ (1988-89) 32-33 ವರ್ಸೊ ಬುಕ್ಕೊ ಆರೆನ ಮಗೆ ಬಸವರಾಜ ಬೊಮ್ಮಾಯಿಯೆರ್ ಬಿಜೆಪಿಡ್ದ್ ಮುಖ್ಯಮಂತ್ರಿ ಆಯೆರ್.

## ಉಲ್ಲೇಕೊಲು

ವರ್ಗೊ:ರಾಜಕಾರಣಿಲು
ವರ್ಗೊ:ಕರ್ನಾಟಕೊದ ಮುಖ್ಯಮಂತ್ರಿಲು
ಭದ್ರ ಮುಷ್ಥಿ

**ಭದ್ರ ಮುಷ್ಥಿ** ಪಂಡ ಒಂಜಿ ಜಾತಿದ ಪಂತಿ. ಅಂಚನೆ ಮರ್ದ್‌ದ ಉಪಯೋಗಲ ಉಪ್ಪುನಂಚಿನ ದಯಿ.

## ದಯಿತ ಪೊಲಬು
ಈ ದಯಿ ಪಂತಿದ ಜಾತಿಗ್ ಸೇರಿನ ದಯಿ. ಈ ದಯಿ ಮಾತ ಕಡೆಟ್ ತೋಟ ಕಂಡೊಡು ಆಪಿನಂಚಿನ ಕಾಟ್ ಪಂತಿ. ಈ ದಯಿ ೯ ಡ್ದ್ ೧೦ ಸೆ.ಮೀ ಉದ್ದ ಬಳಪುಂಡು. ಈ ದಯಿಕ್ ಮುದೆಲ್‌ಡ್ ಮಾತ್ರ ಉದ್ದದ ನೇಜಿದ ಲೆಕ್ಕಂದಿನ ಇರೆ ಉಪ್ಪುಂಡು. ನೆಲಟ್ ಕಿನ್ಯ ಕಂಡೆದ ಲೆಕ್ಕ ಇತ್ತ್‌ದ್ ಗಟ್ಟಿಯಾದ್ ಬೇರ್ ಊರ್ದುಪ್ಪುಂಡು. ಒಂಜಿ ಉದ್ದದ ದಂಡ್‌ದ ಕೊಡಿಟ್ ಕಂದು ಬಣ್ಣದ ಪೂ ಉಪ್ಪುಂಡು.

## ಬೇತೆ ಬೇತೆ ಬಾಸೆದ ಪುದರ್
* ವೈಜ್ಞಾನಿಕ ಪುದರ್-ಸೈಪಿರಸ್ ರೊಟುಂಡಸ್
* ಕನ್ನಡ-ಕೊನ್ನಾರಿಗಡ್ಡೆ,ಜೇಕಿನಗಡ್ಡೆ
* ಸಂಸ್ಕ್ರತ-ಮುಷ್ಠಕ,ಕುರುಬಿಲ್ವ,ಭದ್ರಮುಷ್ಠ
* ಹಿಂದಿ-ಮೋತ,ಮುತ್ತ
* ತಮಿಳು-ತುಂಗ ಗಡ್ಡೈ,ಕಿಳಂಗು
* ತೆಲುಗು  -ತುಂಗ ಮುಷ್ಠೆ,ಗಂಡಲ
* ಇಂಗ್ಲಿಸ್-ನಟ್ ಗ್ರಾಸ್

## ಮರ್ದ್‌ದ ಉಪಯೋಗ
ಭದ್ರ ಮುಷ್ಥಿ ಒಂಜಿ ಕಾಟ್ ಪಂತಿಯಾದಿತ್ತ್ಂಡಲ ಮಸ್ತ್ ಮರ್ದ್‌‍ದ ಸತ್ವೊಲು ಅವೆಟ್ ಉಂಡು
* ಭದ್ರ ಮುಷ್ಠಿದ ಕಂಡೆನ್ ಲುಂಗಾದ್ ಪೊಡಿ ಮಲ್ತ್‌ದ್ ೫ ಗ್ರಾಂ ಪೊಡಿಕ್ ಬೋಡಾಪಿನಾತ್ ಬೆಂಞಣ ಸೇರಾದ್ ದಿನೊಕ್ಕು ಮೂಜಿ ನಾಲ್ ಸರ್ತಿ ಸೇವನೆ ಮಲ್ತ್ಂಡ ಉರ್ಚುನ, ನೆತ್ತೆರ್ ಉರ್ಚುನ ಕಮ್ಮಿ ಆಪುಂಡು
* ಭದ್ರ ಮುಷ್ಠಿದ ಕಂಡೆದ ಪೊಡಿನ್ ೫ ಗ್ರಾಂ (ಗುರುಗುಂಜಿ)ದಾತ್ ದಿನಲ ಸೇವನೆ ಮಲ್ತ್ಂಡ ಮೂಲವ್ಯಾಧಿ ಕಮ್ಮಿ ಆಪುಂಡು
* ಭದ್ರ ಮುಷ್ಠಿದ ಕಂಡೆನ್ ಅರೆತ್‍ದ್ ಮೇಲ್‍ಗ್ ಪೂಜಿಂಡ ಕಿರ್ಬೆಲ್ ಕಡಿಮೆ ಆಪುಂಡು
* ಭದ್ರ ಮುಷ್ಠಿದ ಕಂಡೆನ್ ಅರೆತ್‍ದ್ ಮೇಲ್‍ಗ್ ಪೂಜಿಂಡ ಮಿರೆಪೇರ್ ಜಾಸ್ತಿ ಆಪುಂಡು 
* ಭದ್ರ ಮುಷ್ಠಿದ ಕಂಡೆನ್ ಅರೆತ್‍ದ್ ಮಯಿತಲೆಕ್ಕ ಕಣ್ಣ್‌ಗ್ ಪೂಜಿಂಡ ಕಣ್ಣ್‌ದ ತೊಂದರೆ ಕಮ್ಮಿ ಆಪುಂಡು
* ಭದ್ರ ಮುಷ್ಠಿದ ಕಂಡೆನ್ ಅರೆತ್‍ದ್ ಪೇರ್‌ದೊಟ್ಟುಗು ಬೆರೆಸದ್ ಪರ್ಂಡ ನರದೋಷ (ನರದೌರ್ಬಲ್ಯ)ಕಡಿಮೆ ಆಪುಂಡು
* ಭದ್ರ ಮುಷ್ಠಿದ ಕಂಡೆದ ಪೊಡಿನ್ ಸೇವನೆ ಮಲ್ತ್ಂಡ ತಿಂಗೊಲ್ದ ಕುದಿತ(ಪಿದಯಿದ ಕುದಿ)ತೊಂದರೆ ಇತ್ತ್ಂಡ ಕಮ್ಮಿ ಆಪುಂಡು
* ಭದ್ರ ಮುಷ್ಠಿದ ಕಂಡೆದ ಪೊಡಿನ್ ಸೇವನೆ ಮಲ್ತ್ಂಡ ಬಾಯಿಗ್ ರುಚಿ ಇಜ್ಜಾಂದೆ ಆಪಿನ ತೊಂದರೆ,ತೆಮ್ಮ,ದಮ್ಮು ಮಾತ ಕಮ್ಮಿ ಆಪುಂಡು

## ಉಲ್ಲೇಕೊಲು

ವರ್ಗೊ:ಸಸ್ಯೊಲು
ಕರ್ನಾಟಕ ವಿಧಾನ ಸಭೆ

ಬಾರತೊದ ಏಳ್ ರಾಜ್ಯೊಲೆಡ್ ರಾಜ್ಯ ಶಾಸಕಾಂಗೊ ರಡ್ಡ್ ಇಲ್ಲ್‌ಲ್ ಉಂಡು.  ಅಂಚಿತಿ ರಾಜ್ಯೊಲೆ ಪೈಕಿಡ್ ಕರ್ನಾಟಕೊಲಾ ಒಂಜಾದುಂಡು.   ವಿಧಾನ ಸಭೆ ತಿರ್ತಇಲ್ಲ್(ಕೆಳಮನೆ) ಬುಕ್ಕೊ ವಿಧಾನ ಪರಿಷತ್ತು ಮಿತ್ತಇಲ್ಲ್(ಮೇಲ್ಮನೆ) ಇಂಚ ರಡ್ಡ್ ಇಲ್ಲ್‌ಲು.

**ವಿಧಾನ ಸಭೆ**ತ ಸದಸ್ಯೆರ್ ನೇರವಾದ್ ಮತದಾನೊದ ಮೂಲಕೊ ಜನೊಕ್ಲೆಡ್ದ್ ಚುನಾಯಿತೆರಾದ್ ಬರ್ಪೆರ್.

ರಾಜ್ಯೊದ ವಿದಾನಸಬೆ ಅತ್ತಂಡ ಕರ್ನಾಟಕ ವಿದಾನಸಬೆಡ್ 225 ಸದಸ್ಯೆರುಲ್ಲೆರ್. ಒರಿ ಸದಸ್ಯೆ ಕರ್ನಾಟಕೊದ ರಾಜ್ಯಪಾಲೆರೆ ಪಟ್ಟಿಡ್ ರಾಜ್ಯಪಾಲೆರ್ ಸೂಚಿನೆ ಮಲ್ಪುನ ಆಂಗ್ಲೋ-ಇಂಡಿಯನ್‌ ಸಮುದಾಯೊದ ಪ್ರತಿನಿದಿ ಆದಿಪ್ಪುವೆರ್. ಶಾಸನಸಬಾ ಸದಸ್ಯೆರೆನ್ ಆಯ್ಕೆ ಮಾಲ್ಪೆರೆ ಕರ್ನಾಟಕ ರಾಜ್ಯೊನು 224 ಕ್ಷೇತ್ರೊಲಾದ್ ಇಂಗಡನೆ ಆತ್ಂಡ್.

ಪ್ರತಿಯೊಂಜಿ ಕ್ಷೇತ್ರೊ ಒರಿ ಸದಸ್ಯೆರೆನ್ ಆಯ್ಕೆ ಮಾಲ್ಪುಂಡು. ಸದಸ್ಯೆರೆನ್ ಜನಪ್ರಿಯವಾದ್ **ಎಮ್ಎಲ್ಎ**(ಮೆಂಬರ್ ಆಫ್ ಲೆಜಿಸ್ಲೇಟಿವ್ ಅಸ್ಸೆಂಬ್ಲಿ) ಪಂಡ್‌ದ್ ಲೆಪ್ಪುವೆರ್.  ಸರಳ ಬಹುತ್ವೊ ಚುನಾವಣಾ ವ್ಯವಸ್ತೆನ್ ಗಳಸ್‍ದ್ ವಿದಾನಸಬೆನ್ ಚುನಾವಣೆ ಮಾಲ್ಪುವೆರ್. ಚುನಾವಣೆನ್ ಭಾರತದ ಚುನಾವಣಾ ಆಯೋಗ ನಡಪಾದ್ ಕೊರ್ಪುಂಡು.

ಸದಸ್ಯೆರ್‍ನ ಸಾಮಾನ್ಯೊ ಅವದಿ ಐನ್ ವರ್ಸೊ ಮುಟ್ಟ ಇಪ್ಪುಂಡು.  ಸದಸ್ಯೆ ತೀರ್ದ್ ಪೋಯಿನ ಪೊರ್ತುಗು ಅತ್ತಂಡ ರಾಜೀನಾಮೆ, ಅನರ್ಹತೆಂದ್ ತೋಜಿದ್ ಬತ್ತ್‌ನ ಕ್ಷೇತ್ರೊಗು ಉಪ-ಚುನಾವಣೆ ನಡಪುಂಡು.  ಬಹುಮತ ಇಪ್ಪುನ ಪಕ್ಷೊ ಅತ್ತಂಡ ಪಕ್ಷೊಲೆ ಕೂಟೊ ಆಡಳಿತ ಪಕ್ಷೊ ಆಪುಂಡು.

## ಶಾಸನ ಸಭೆಗಳ ಪಟ್ಟಿ

### ರಾಜ್ಯೊಡು ಅದ್ಯಕ್ಷೆರೆ ಆಡಳಿತೊ(President Rule)

## ಸಬಾದ್ಯೆಕ್ಷೆರೆ ಪಟ್ಟಿ

## ಸಬಾದ್ಯಕ್ಷೆರೆ ಅದಿಕಾರಿಲು
*ಲೆಕ್ಕಪತ್ರ ಸಮಿತಿದ ನಡೆಕ್ ತಡೆಯೊಡ್ಡಿನ ಕ್ರಮೊ ಸರಿಯೋ?;ಸಂಪಾದಕೀಯ;d: 30 ಮೇ 2020
### ಹೆಚ್ಚಿಗೆದ ಮಾಹಿತಿಲು
*ಗತಿಬಿಂಬ: ಎಂದೆಂದೂ ಮುಗಿಯದ ಕತೆ;ವೈ.ಗ.ಜಗದೀಶ್‌ Updated: 16 ಏಪ್ರಿಲ್ 2021//ಬಿಜೆಪಿ ಅದಿಕಾರೊಡಿಪ್ಪುನಗ ಉಂದು(brstte) ಸಾಮಾನ್ಯೊಂದ್ ಪನ್ಪುನ ಮಟ್ಟ್‌ಗ್ ವ್ಯಾಜ್ಯೊ ರಾಜಕಾರಣ ತೋಜರೆ ಸರುವಾಂಡ್. ಉಂದು ಬಿಜೆಪಿದ ಜಾಯಮಾನ ಅತ್ತಂಡ ಚಾರಿತ್ರ್ಯೊ ಇಂಚಿತ್ತಿ ಸಂಸಯೊ ಪುಟ್ಟುಂಡು

## ಉಲ್ಲೇಕೊಲು

ವರ್ಗೊ:ಕರ್ನಾಟಕ
ವರ್ಗೊ:ರಾಜಕೀಯ
ಹನುಮಗಿರಿ

ದಕ್ಷಿಣ ಕನ್ನಡ ಜಿಲ್ಲೆಡುಪ್ಪುನ ಪುತ್ತೂರು ತಾಲೂಕುದ ಈಶ್ವರಮಂಗಲ ಪೇಟೆಡ್ “ಹನುಮಗಿರಿ” ಪನ್ಪಿನ ಪಂಚಮುಖಿ ಆಂಜನೇಯನ ಕ್ಷೇತ್ರ ಉಂಡು. ಈಶ್ವರಮಂಗಲ, ಕೇರಳ ಗಡಿ ಪ್ರದೇಶಡುಂಡು. ದೂರಡ್ದ್ ಇಡೆ ಮಸ್ತ್ ಭಕ್ತಾದಿಲ್ ಬರ್ಪೆರ್.

**ವಿಶೇಷಲು**

ಶ್ರೀ ಪಂಚಮುಖಿ ಆಂಜನೇಯನ ವಿಗ್ರಹ ೧೧ ಅಡಿ ಎತ್ತರ ಉಂಡು, ಕಾರ್ಕಳದ ಕೃಷ್ಣಶಿಲೆಡ್ತ್ ಕೆತ್ವಿನ ಮೂರ್ತಿ. ದಕ್ಷಿಣಗ್ ನರಸಿಂಹ, ಉತ್ತರಗ್ ವರಾಹ, ಮಿತ್ತ್ ಹಯಗ್ರೀವ, ಪಶ್ಚಿಮಗ್ ಗರುಡ ಉಪ್ಪುನ ಪಂಚಮುಖಿ ಆಂಜನೇಯ ವಿಗ್ರಹ ಶನಿದೋಷ ನಿವಾರಣೆಗ್ ಪ್ರಸಿದ್ಧಿ ಪಡೆದ್ಂಡ್. ಮೂಲು ದೇವೆರೆಗ್ ಗರ್ಭಗುಡಿ ಇಜ್ಜಿ,ಆಂಡಲ ಇಡೀ ದಿನ ಪೂಜೆ ಆವೋಂದುಪ್ಪುನ ಮುಲ್ತ ವಿಶೇಷತೆ

## ಉಲ್ಲೇಕೊಲು

ವರ್ಗೊ:ದೇವಸ್ಥಾನೊ
ವರ್ಗೊ:ಪ್ರವಾಸಿ ತಾಣೊ
ಪ್ರಶಾಂತ್ ರೈ ಕೈಕಾರ

thumb|ಪ್ರಶಾಂತ್ ರೈ ಕೈಕಾರ
**ಪ್ರಶಾಂತ್ ರೈ ಕೈಕಾರ** ಪನ್ನಗನೆ, ಕಬಡ್ಡಿ ಪ್ರೇಮಿಲ್ನ ಅಂಚನೇ ತುಳುನಾಡ್ದ ಜವನೆರ್ನ ಕಣ್ಣ್‌ಡ್ ನಮ್ಮಾಯೆ ಪನ್ಪಿನ ಮೋಕೆ ತೋಜುಂಡು. ಈ ಪುದರ್ ರಾಷ್ಟ್ರ ಅಂಚನೇ ಅಂತರಾಷ್ಟ್ರ ಮಟ್ಟಡ್ ಮಸ್ತ್ ಪುಗರ್ಮೆ ಪೋಯಿನ ಪುದರ್. ಪ್ರಶಾಂತ್ ರೈ ಕೈಕಾರ ಮೇರ್ ಒರಿ ಕಬಡ್ಡಿ ಪಟು. ಸಾಯಿರ ಸಾಯಿರ ಗೊಬ್ಬುಲೆನ್ ಗೊಬ್ಬುದು ಗೆಂದಿನಾರ್. ಪ್ರೋ ಕಬಡ್ಡಿ ಪನ್ನಗ ತುಳುವೆರ್ ಸುರೂಕು ಕೇನುನ ಪಾತೆರ ಒಂಜೇ ಅವ್ವೇ 'ಪ್ರಶಾಂತಣ್ಣೆ ವಾ ಟೀಮ್ ಗೆ ?' ಪಂದ್.

## ಪುಟ್ಟು ಬುಕ್ಕೊ ಬಲಕೆ
thumb|ಪ್ರಶಾಂತ್ ರೈ ಕೈಕಾರ ಮೇರ್ನ ಕುಟುಂಬ

ಮೇರ್ 4 ಎಪ್ರಿಲ್ 1984ಡ್ ದಕ್ಷಿನ ಕನ್ನಡ ಜಿಲ್ಲೆಗ್ ಸಂದಿನ, ಪುತ್ತೂರು ತಾಲೂಕುದ ಕೈಕಾರ ಪನ್ಪಿನ ಗ್ರಾಮಡ್ ಪುಟ್ಟಿಯೆರ್ 
ಮೇರ್ನ ಪೊಪ್ಪ ಸ್ವರ್ಗೊಗುಸಂದಿನ ಸೀತಾರಾಮ ರೈಕುಲು, ಕೆ.ಎಸ್. ಆರ್.ಟಿ.ಸಿ ಡ್ ಡ್ರೈವರ್ ಆದಿತ್ತೆರ್. ಸ್ವರ್ಗಗ್ ಸಂದಿನ ಸತ್ಯವತಿ ಮೇರ್ನ ಅಮ್ಮ.ಮೇರ್ನ ಬೊಡೆದಿ ವಜ್ರೇಶ್ವರಿ.ಪಿ.ರೈ,ಮಗೆ ಶತಾಯು ಅಂಚನೇ ಮಗಲ್ ಶ್ರಿತ.

## ವಿದ್ಯಾಭ್ಯಾಸ
ಕೈಕಾರದ ಹಿರಿಯ ಪ್ರಾಥಮಿಕ ಶಾಲೆಡ್ ವಿದ್ಯಾಭ್ಯಾಸ ಶುರು ಮಲ್ತಿನ ರೈಕುಲು, ಬುಕ್ಕೊ ಪುತ್ತೂರುದ ಫಿಲೋಮಿನ ಕಾಲೇಜಿಡ್ ಪಿಯುಸಿ ಅಂಚನೇ ಡಿಗ್ರಿ ಶಿಕ್ಷಣನ್ ಪಡೆಯೆರ್. ಸ್ಪೋರ್ಟ್ಸ್ ಕೋಟದ ಮಿತ್ತ್ಡ್ ಪಿಯುಸಿ ಸೇರ್ನ ಮೇರ್ ಸುರುಕು ಆರಿಸಯಿನೆ ವೈಟ್ ಲಿಫ್ಟಿಂಗ್, ಬುಕ್ಕೊ ಕಬಡ್ಡಿಗ್ ಸೇರ್ನಿಗೆ.

## ಬೇಲೆ
ಡಿಗ್ರಿ ಮುಗಿನ ಕೂಡ್ಲೇ ಪಂಡ 2006 ಡ್ ಸ್ಪೋರ್ಟ್ಸ್ ಕೋಟಾಡ್ದ್ ಮೇರೆಗ್ ಕುಡ್ಲದ ಕೊಣಾಜೆ ಪೋಲಿಸ್ಟೇಷನ್ಡ್ ಬೇಲೆ ತಿಕ್ಂಡ್. ಅವೆಡ್ದ್ ಬುಕ್ಕೊ 2017 ಡ್ ಸ್ಪೋರ್ಟ್ಸ್ ಕೋಟಡ್ದ್ ವಿಜಯಾ ಬ್ಯಾಂಕ್ಡ್ ಬೇಲೆ ಆಂಡ್.ಇತ್ತೆಲ ಆರ್ ವಿಜಯಾ ಬ್ಯಾಂಕ್ಡ್ ಮೇನೇಜರ್ ಆದ್ ಬೇಲೆ ಮಲ್ತೊಂದುಲ್ಲೆರ್. ಅಂಚನೇ ಕಬಡ್ಡಿಗ್ಲ ಜಾಸ್ತಿ ಪೊರ್ತು ಕೊರೊಂದುಲ್ಲೆರ್.

## ಕಬಡ್ಡಿ ಬದ್ಕ್
ಕಾಲೇಜಿಡುಪ್ಪುನಗನೆ ಕಬಡಿಡ್ ರಾಜ್ಯ, ರಾಷ್ಟ್ರ ಮಟ್ಟ ಮುಟ್ಟ ಪೋತಿನಾರ್. ಮಂಗಳೂರು ವಿಶ್ವವಿದ್ಯಾನಿಲಯ ಅಂಚನೇ ವಿಜಯಾ ಬ್ಯಾಂಕ್ದ ಕಬಡ್ಡಿ ತಂಡದ ಗುರಿಕ್ಕಾರೆರಾದಿತ್ತೆರ್

thumb|pro kabaddi
## ಪ್ರೋ ಕಬಡ್ಡಿ
ಪ್ರಶಾಂತ್ ರೈ ಕೈಕಾರ ಮೇರ್ ಸುರೂತ ಮೂಜಿ ಸೀಸನ್ಡ್ **ತೆಲುಗು ಟೈಟನ್ಸ್** ಗುಂಪುಡಿತ್ತೆರ್.ನಾಲ್ನೇ ಸೀಸನ್ಡ್ **ದಬಾಂಗ್ ದೆಲ್ಲಿ**ತಂಡೊಡಿತ್ತೆರ್, ಐನ್ ಬಕ ಏಳ್ನೆ ಸೀಸನ್ಡ್ **ಹರಿಯಾಣ ಸ್ಟೀಲರ್ಸ್** ತಂಡಡಿತ್ತೆರ್ ಅಂಚನೇ ಆಜಿನೇ ಸೀಸನ್ಡ್ **ಯು.ಪಿ ಯೋಧ** ತಂಡೊಡಿತ್ತೆರ್

ಸೀಸನ್ 6ಡ್ ಯು.ಪಿ ಯೋಧ ತಂಡ ರೈಕುಲೆನ್ 79 ಲಕ್ಷ ಪಣವು ಕೊರ್ದು ತಂಡಗ್ ಸೇರ್ಪಾವೊಂಡೆರ್, ಅಂಚನೇ ಸೀಸನ್ 7ಡ್ ಹರಿಯಾಣ ಸ್ಟೀಲರ್ಸ್ 77 ಲಕ್ಷ ಪಣವು ಕೊರ್ದು ತಂಡಗ್ ಸೇರ್ಸಾವೊಂಡೆರ್.79 ಲಕ್ಷ ಕರ್ನಾಟಕಡ್ದ್ ಪೋಯಿನ ಬೇತೆ ಒವ್ವೇ ಕಬಡ್ಡಿ ಆಟಗಾರಗ್ ತಿಕ್ ದಿಜಿ. ಉಂದುವೇ ಪನ್ಪುಂಡು ಪ್ರಶಾಂತ್ ರೈ ಕೈಕಾರ ಮೇರ್ನ ಗೊಬ್ಬು ಎಂಚುಪ್ಪುಂಡು ಪನ್ದ್.
ಸೀಸನ್ 8ಡ್ ಪಾಟ್ನ ಪೈರೈಟ್ಸ್ ದ ಕಫ್ತಾನರಾದ್ ಆಯ್ಕೆ ಆತೆರ್.

## ಉಲ್ಲೇಕೊಲು

ವರ್ಗೊ:ಗೊಬ್ಬುಲು
ನೀರಜ್ ಚೋಪ್ರಾ

**ನೀರಜ್ ಚೋಪ್ರಾ** ಒರಿ ಬಾರತೊದ ಟ್ರ್ಯಾಕ್ ಬುಕ್ಕೊ ಫೀಲ್ಡ್ ಗೊಬ್ಬುದಾರ್. ನೀರಜ್ ಜಾವೆಲಿನ್ ಅಡಕುನ ಇಬಾಗೊದ ಗೊಬ್ಬುದಾರ್.  **೨೦೧೮ರ ಏಷ್ಯನ್ ಗೇಮ್ಸ್**ಡ್ *ಜಾವೆಲಿನ್ ಥ್ರೋ* ಇಬಾಗೊನು ಪ್ರತಿನಿದಿಸದ್ ಬಂಗಾರ್‌ದ ಪದಕೊ ಗೆಂದ್‌ದೆರ್.  ಇಂಬೆರ್ ೮೮.೦೬ ಮೀ. ದೂರ ಜಾವೆಲಿನ್ ಅಡಕ್‌ದ್ ರಾಷ್ಟ್ರೀಯೊ ದಾಕಲೆ ಬರೆತೆರ್. *೨೦೧೮ನೆ ಕಾಮನ್ ವೆಲ್ತ್ ಗೇಮ್ಸ್*ಡ್ ಬಂಗಾರ್‌ದ ಪದಕೊ ಪಡೆತೆರ್.  ೨೦೧೬ನೆ ಐಎಎಎಫ಼್ (ಇಂಟರ್ ನ್ಯಾಷನಲ್ ಅಸೋಸಿಯೇಶನ್ ಆಫ಼್ ಅತ್ಲೆಟಿಕ್ಸ್ ಫ಼ೆಡರೇಶನ್)ಡ್ ಕಿರಿಯೆರೆ ವಿಶ್ವ ಗೊಬ್ಬುದ ಕೂಟೊಡು ಚಾಂಪಿಯನ್ ಆತೆರ್, ಮಾತ್ರ ಅತ್ತಂದೆ ಕಿರಿಯೆರೆ ಚಾಂಪಿಯನ್ ಶಿಪ್‌ಡ್ ೮೬.೪೮ ಮೀ. ದೂರ ಜಾವೆಲಿನ್ ಅಡಕ್‌ದ್ ವಿಶ್ವ ಜೂನಿಯರ್ ದಾಕಲೆ ಬರೆತೆರ್. ೨೦೧೮ದ ಏಷ್ಯನ್ ಕ್ರೀಡಾಕೂಟದ ಉದಿಪನೊ ಲೇಸ್‌ಡ್ ಬಾವುಟ ಪತೊಂದು ಬಾರತೊದ ಗೊಬ್ಬುದಕುಲೆನ್ ಪ್ರತಿನಿದಿಸಯೆರೆ ಆಯ್ಕೆ ಆದಿತ್ತೆರ್. ಇಂಬೆರ್ *ಐಎಎಎಫ಼್ ಡೈಮಂಡ್ ಲೀಗ್*ಡ್ ಬಾರತೊನು ಪ್ರತಿನಿದಿಸದೆರ್.  ಜಪಾನ್‌ಡ್ ನಡತ್ತ್‌ನ ಟೋಕಿಯೋ ೨೦೨೦ನೆ ಒಲಿಂಪಿಕ್‌ ಗೊಬ್ಬುಡು *ಜಾವೆಲಿನ್ ಥ್ರೋ* ಇಬಾಗೊನು ಪ್ರತಿನಿದಿಸದ್ ೮೭.೫೮ ಮೀಟರ್ ದೂರ ಅಡಕ್‌ದ್ ಬಂಗಾರ್‌ದ ಪದಕೊ ಗೆಂದ್‌ದೆರ್.

## ಬಾಲ್ಯೊ ಬುಕ್ಕೊ ಜೀವನೊ
ನೀರಜ್ ಚೋಪ್ರಾ ಪುಟ್‌ನೆ ಡಿಸೆಂಬರ್ ೨೪ ೧೯೯೭ ದಾನಿ. ಇಂಬೆರ್ ಹುಟ್ಟ್‌ನೆ ಹರ್ಯಾಣ ರಾಜ್ಯೊದ ಪಾಣಿಪತ್ ನಗರೊದ ಖಂದ್ರಾ ಎಂಬ ಹಳ್ಳಿಡ್. ಆರ್ ಶಿಕ್ಷಣ ಪಡೆವೊಂಡ್‌ನೆ ಡಿಎವಿ ಕಾಲೇಜು ಚಂಡೀಗಡಟ್. ಆರ್ ಭಾರತೀಯ ಸೈನ್ಯಡ್ ಜೂನಿಯರ್ ನಿಯೋಜಿತ ಅದಿಕಾರಿ (ಜೂನಿಯರ್ ಕಮೀಷನ್ಡ್ ಆಫೀಸರ್) ಆದ್, *ನಾಯಿಬ್ ಸುಬೇದಾರ್* ಶ್ರೇಣಿಟ್ ೨೦೧೬ಡ್ ಬೇಲೆ ಮಲ್ತೊಂದುಲ್ಲೆರ್.

## ಸಾಧನೆ
ನೀರಜ್ ಚೋಪ್ರಾ ೨೦೧೬ನೆ ದಕ್ಷಿಣ ಏಷ್ಯನ್ ಕ್ರೀಡಾಕೂಟೊಡು ೮೨.೨೩ ಮೀಟರ್ ಜಾವೆಲಿನ್ ಅಡಕ್‌ದ್ ಬಂಗಾರ್‌ದ ಪದಕೊ ಪಡೆವೊಂಡೆರ್.  ಆಯಿತೊಟ್ಟುಗೆ ಬಾರತೊದ ರಾಷ್ಟ್ರೀಯ ದಾಕಲೆನ್ ಸರಿಗಟ್ಟ್‌ಯೆರ್. ಪೋಲೆಂಡ್‌ ದೇಸೊಡು ನಡತಿನ ೨೦೧೬ನ ಐಎಎಎಫ಼್ ಕಿರಿಯೆರೆ ವಿಶ್ವ ಗೊಬ್ಬುಲೆ ಕೂಟೊ ಚಾಂಪಿಯನ್ ಶಿಪ್‌ಡ್ ಬಂಗಾರ್‌ದ ಪದಕೊ ಗೆಂದೆರ್.  ಆರ್ ವಿಶ್ವ ಜೂನಿಯರ್ ದಾಕೆಲೆನ್‌ಲಾ ಮಾಲ್ತಿತ್ತೆರ್.  ೨೦೧೭ನೆ ಏಷ್ಯನ್ ಅತ್ಲೆಟಿಕ್ ಚಾಂಪಿಯನ್ ಶಿಪ್‌ಡ್ ೮೫.೨೩ ಮೀ. ಜಾವೆಲಿನ್ ಅಡಕ್‍ದ್ ಬಂಗಾರ್‌ದ ಪದಕ ಪಡೆತೆರ್. ೨೦೧೮ನೆ ಕಾಮನ್ ವೆಲ್ತ್ ಗೊಬ್ಬುಲೆ ಕೂಟೊಡು ೮೬.೪೭ ಮೀಟರ್ ಜಾವೆಲಿನ್ ಅಡಕ್‌ದ್ ಪೊಸ ದಾಕಲೆ ಒಂಜೆನ್ ಬರೆಯೆರ್.  ಇಂದೆತೊಟ್ಟುಗೆ ಕಾಮನ್ ವೆಲ್ತ್ ಗೊಬ್ಬುಲೆ ಕೂಟೊಡು ಬಂಗಾರ್‌ದ ಪದಕೊ ಗೆಲ್ತ್‌ದ್ ಸುರೂತ ಜಾವೆಲಿನ್ ಅಡಕುನ ಇಬಾಗೊಡು ಗುರ್ತಿಸವೊಂಡೆರ್.  ೨೦೧೮ನೆ ಮೇ ತಿಂಗೊಳ್‌ಡ್ ನಡತಿನ *ದೋಹ ಡೈಮಂಡ್ ಲೀಗ್* ಗೊಬ್ಬುಲೆ ಪಂತೊಡು ಪಾಲೆದೆತೊಂದು ೮೭.೪೩ ಮೀ. ಜಾವೆಲಿನ್ ಅಡಕುನೆದೊಟ್ಟುಗೆ ಪರತ್ ರಾಷ್ಟ್ರೀಯ ದಾಕಲೆನ್ ಪೊಲಿತೆರ್. ಇತ್ತೆ ಇಂಬೆರ್ **ಉವ್ ಹೋನ್** ಇಂಬೆರೆಡ್ದ್ ತರಬೇತಿ ಪಡೆವೊಂದೆರ್.

೨೦೧೮ನೆ ಆಗಸ್ಟ್ ೨೭ನೆ ತಾರೀಕ್‌ದಾನಿ ನಡತಿನ ಏಸ್ಯನ್ ಗೊಬ್ಬುಲೆ ಕೂಟೊಡು ನೀರಜ್ ೮೮.೦೬ ಮೀಟರ್ ಜಾವೆಲಿನ್ ಅಡಕ್‌ದ್ ಆನ್‌ಜೋಕ್ಲೆನ ಜಾವೆಲಿನ್ ಅಡಕುನೆದ ಇಬಾಗೊಡು  ಬಂಗಾರ್‌ದ ಪದಕ ಗೆಂದೊಂದು ಆರೆನ ವೈಯಕ್ತಿಕ ಉತ್ತಮೊ ದಾಕಲೆನ್ ಕೂಡ ಮಾಲ್ತಿತ್ತೆರ್.  ಫಿನ್ಲೆಂಡ್‌ನ ಲ್ಯಾಪಿನ್ಲಾಟಿಡ್ ನಡತ್‌ನ "ಸಾವೋ ಗೇಮ್ಸ್‌'ಡ್ ನೀರಜ್‌ ಬಂಗಾರ್‌ದ ಪದಕ ಪಡೆಯೆರ್.
ಒಲಿಂಪಿಕ್ಸ್‌ಢ‍ ಜಾವೆಲಿನ್ ಥ್ರೋ ಫೈನಲ್‌‌ಡ್ ನೀರಜ್ ಚೋಪ್ರಾ 87.58 ಮೀಟರ್ ಅಡಕ್‌ದ್ ಬಾರತೊಗು ಸುರೂತ ಬಂಗಾರ್ ಗೆಂದ್‌‌ದ್ ಕೊರಿಯೆರ್.

## ಸ್ವರ್ಣ ಪದಕ ಪಟ್ಟಿ
*೨೦೧೮ನೆ ಏಷ್ಯನ್ ಗೊಬ್ಬುದ ಕೂಟೊ ಇಂಡೋನೇಷ್ಯಾದ ಜಕಾರ್ತಡ್.
*೨೦೧೮ನೆ ಕಾಮನ್ ವೆಲ್ತ್ ಗೊಬ್ಬುದ ಕೂಟೊಡು ಗೋಲ್ಡ್ ಕೋಸ್ಟ್‌ಡ್
*೨೦೧೭ನೆ ಏಷ್ಯನ್ ಚಾಂಪಿಯನ್ ಶಿಪ್ಸ್ ಭುವನೇಶ್ವರಡ್
*೨೦೧೬ನೆ ಸೌತ್ ಏಷ್ಯನ್ ಗೊಬ್ಬುದ ಕೂಟೊ ಗುವಾಹಾಟಿ/ಶಿಲ್ಲಾಂಗ್ ಡ್
*೨೦೧೬ನೆ ವಿಶ್ವ ಜೂನಿಯರ್ ಚಾಂಪಿಯನ್ ಶಿಪ್ಸ್ ಬೈಡ್ಗೊಸ್‌ಡ್.

## ಅಂತರಾಷ್ಟ್ರೀಯ ಪಂತೊಲು

## ಉಲ್ಲೇಕೊಲು

ವರ್ಗೊ:ಗೊಬ್ಬುಲು
ವರ್ಗೊ:ಗೊಬ್ಬುದಕುಲು
ಅಂಗಾರ ಎಸ್

ಕರ್ನಾಟಕ ರಾಜ್ಯೊದಾರೇ ಆಯಿನ ದಕ್ಷಿಣ ಕನ್ನಡ ಜಿಲ್ಲೆದ ಸುಳ್ಯ ತಾಲೂಕುದಾರಾಯಿನ ಅಂಗಾರೆರ್ ಭಾರತೀಯ ರಾಜಕಾರಣಿಯಾದುಲ್ಲೆರ್.  ಆರ್ 2021ನೆ ಪೊನ್ನಿ(ಜನವರಿ) ತಿಂಗೊಳುಡ್ದು ಬಿ.ಎಸ್. ಯಡಿಯೂರಪ್ಪೆರ್ ಮುಖ್ಯ ಮಂತ್ರಿಯಾದಿಪ್ಪುನಗ ಆರೆನ ಮಂತ್ರಿಮಂಡಲೊಡು ಕರ್ನಾಟಕ ರಾಜ್ಯೊದ ಮೀನುಗಾರಿಕೆ, ಬಂದರುಲು ಬುಕ್ಕೊ ಒಳನಾಡ್ ಸಾರಿಗೆ ಇಲಾಕೆದ ಸಚಿವರಾದಿತ್ತೆರ್. ಆರ್ ಕರ್ನಾಟಕ ವಿಧಾನ ಸಭೆಡ್ದ್ ೬ ಸರ್ತಿ 
ವಿಧಾನಸಭಾ ಸದಸ್ಯೆ ಆದ್ ಸುಳ್ಯೊಡ್ದು ಆಯ್ಕೆಯಾದ್ ಸದಸ್ಯರಾತೆರ್.  2021ನೇ ಆಗೋಸ್ಟ್ 04ನೆ ತಾರೀಕ್ದಾನಿ ರಡ್ಡನೇ ಸರ್ತಿ ಮಂತ್ರಿಯಾದ್ ಪ್ರಮಾಣ ವಚನ ದೆತೊಂಡೆರ್.

## ಪುಟ್ಟ್‌ದ್ ಬುಲೆಯಿನೆ
ಅಂಗಾರೆರ್ ಸುಳ್ಯ ತಾಲೂಕುದ ಅಮರಮುಡ್ನೂರು ಗ್ರಾಮೊದ ದಾಸನಕಜೆ ಇಲ್ಲಡೆಡ್ ಪುಟ್ಟಿಯೆರ್.  ಇತ್ತೆ ಅಮರಮೂಡ್ನೂರು ಗ್ರಾಮೊದ ಕುಂಟಿಕಾನಡ್ ನಿಲೆಯಾತೆರ್.  ಆರೆನ ಓದ್ ಬರವು ಚೊಕ್ಕಾಡಿ ಸಾಲೆಡ್ ಆಂಡ್.

### ಕೌಟುಂಬೊದ ವಿವರೊ
ಆರೆನ ಬುಡೆದಿ -ವೇದಾವತಿ, ಮಗೆ-ಗೌತಮ್(ಇಂಜಿನಿಯರಿಂಗ್ ಪದವಿಧರ), ಮಗಳ್-ಪೂಜಾಶ್ರೀ

## ಗೆಂದ್ ಬತ್ತಿನ ಕ್ಷೇತ್ರೊ
ಸುಳ್ಯ ವಿಧಾನ ಸಭಾ(ಮೀಸಲು) ಕ್ಷೇತ್ರೊಡ್ದ್ ಅಂಗಾರ ಎಸ್ 1994ಡ್ದ್  ಆಜಿ ಸರ್ತಿ  ಬಿಜೆಪಿ ಪಕ್ಷೊಡ್ದ್ ಶಾಸಕೆರಾದ್ ಗೆಂದ್‍ದ್ ಬತ್ತೆರ್.

### ಶಾಸಕೆರಾದ್ ಗೆಂದ್‌ನ ವರ್ಸೊಲು
1994, 1999, 2004, 2008, 2013, 2018 ಇಂಚ ಬೆರಿ ಬುಡಾಂತೆ ಗೆಲ್ತೆರ್.

## ಸಚಿವ ಸ್ತಾನೊ
* ಬಿ.ಎಸ್. ಯಡಿಯೂರಪ್ಪ ಮಂತ್ರಿ ಮಂಡಲೊಡು ಬಂದರು ಬುಕ್ಕೊ ಮೀನುಗಾರಿಕಾ ಸಚಿವೆರ್, ಅಂಚನೇ ಚಿಕ್ಕಮಗಳೂರು ಜಿಲ್ಲೆದ ಉಸ್ತುವಾರಿ ಸಚಿವೆರಾದಿತ್ತೆರ್.
* ಬಸವರಾಜ ಬೊಮ್ಮಾಯಿ ಮಂತ್ರಿ ಮಂಡಲೊಡು ಸಚಿವರಾದ್ ಪ್ರಮಾಣ ವಚನ ದೆತೊಂಡೆರ್ ಬುಕ್ಕೊ ದಕ್ಷಿಣ ಕನ್ನಡ ಜಿಲ್ಲೆದ ಉಸ್ತುವಾರಿ ಸಚಿವೆರಾದುಲ್ಲೆರ್.

## ರಾಜಕೀಯ ಪಕ್ಷ
ಅಂಗಾರೆರ್ ಭಾರತೀಯ ಜನತಾ ಪಕ್ಷದಾರ್.

## ಪಿದಯಿದ ಕೊಂಡಿಲು
* ಕರ್ನಾಟಕ ವಿಧಾನ ಸಭೆ

## ಉಲ್ಲೇಕೊಲು

ವರ್ಗೊ:ರಾಜಕಾರಣಿಲು
ಸ್ವಾತಂತ್ರ್ಯೊ

ನಮ್ಮ ದೇಶೊಗು **ಸ್ವಾತಂತ್ರ್ಯೊ** ತಿಕ್ಕ್‌ದ್ ೭೫ ವರ್ಸೊ ಆಂಡ್. ಸ್ವಾತಂತ್ರ್ಯೊ ಬರ್ಪುನೆಕ್ ದುಂಬು ಪ್ರಜೆಕುಲು ಪೂರ ಆಂಗ್ಲೆರ್ ಹೇರ್‍fನ ನಿರ್ಭಂದೊಲೆಗ್‌ ಒಳಗಾದ್‌ ಇತ್ತ್ಂಡ್. ಕನ್ನಡೊಡು**ಸ್ವಾತಂತ್ರ್ಯ** ಪಂಡ್‍ಂಡ ಒವ್ವೇ ದೇಶೊದ ಪ್ರಜೆಕುಲು ತನುಕುಲೆರ್ದ್ ಚುನಾಯಿಸಾಯಿನ/ಆರಿಸಾಯಿನ ಸರಕಾರೊರ್ದು ಆಡಳಿತ ಪಡೆವೊನುವೆರ್. ಅಕುಲು ಬೇತೆ ಒವ್ವೇ ದೇಶದಕುಲು ಮಲ್ತ್‌ನ ಕಾನೂನು ಕಟ್ಟಲೆನ್ ಪಾಲಿಸವೊಡುಂದು ಇಜ್ಜಿ. **ಸ್ವಾತಂತ್ರ್ಯ** ಓವ್ವೇ ಒಂಜಿ ದೇಶ ಅತ್ತ್ಂಡ ರಾಜ್ಯದ ವಸ್ತುಸ್ಥಿತಿ. ಸ್ವತಂತ್ರ ರಾಜ್ಯವೊಂಜೆಟ್ ವಾಸ ಮಲ್ತೊಂದು ಉಪ್ಪುನಕುಲು ಅತ್ತ್ಂಡ ಪ್ರಜೆಕುಲು ಸ್ವರಾಜ್ಯೊಡು ಭಾಗಿಲು ಆದ್ ಉಪ್ಪುವೆರ್ ಬುಕ್ಕೊ ಸಾಧಾರಣವಾದ್ ಒಟ್ಟಾರೆ ಭೂಪ್ರದೇಶದ ಮಿತ್ತ್ ಸರಕಾರದ ಮೂಲಕ ಸಾರ್ವಭೌಮತ್ವ ಹೊಂದ್‌ದ್ ಉಪ್ಪುವೆರ್.

## ಉಲ್ಲೇಕೊಲು

ವರ್ಗೊ:ನಮ್ಮ ದೇಶೊ
ಅಮರ ಸುಳ್ಯ ಸೊಸಂತ್ರೊ ಪೊರಂಬಾಟೊ

**ಅಮರ ಸುಳ್ಯ ಸೊಸಂತ್ರೊ ಪೊರಂಬಾಟೊ**  ಕ್ರಿ.ಶ. ೧೮೩೭ಡ್ ಬ್ರಿಟಿಸೆರೆನ ಇರೋದೊಡ್ ಕರ್ನಾಟಕೊದ ಕೊಡಗ್ ಬುಕ್ಕೊ ದಕ್ಷಿಣ ಕನ್ನಡೊ ಜಿಲ್ಲೆದ ಅರೆಬಾಸೆದ ಜನಕುಲೆನ ಮುತಾಲಿಕೆಡ್ ನಡತಿನ ಸೊಸಂತ್ರೊ ಹೋರಾಟ. ಉಂದೆನ್ **ಕೊಡಗು-ಕೆನರಾ ಬಂಡಾಯ, ಕಲ್ಯಾಣಪ್ಪನ ಕಾಟಕಾಯಿ, ಅಮರ ಸುಳ್ಯದ ರೈತೆರೆ ದಂಗೆ, ಗೌಡ ದಂಗೆ, ಅಮರ ಸುಳ್ಯೊದ ಕ್ರಾಂತಿ** ಇಂಚ ಪಂಡ್‌ದ್ ಲೆಪ್ಪುವೆರ್.

## ಇತಿಹಾಸೊ
ಕ್ರಿ.ಶ. ೧೮೫೭ ತ ಸಿಪಾಯಿ ದಂಗೆನ್ ನಮೊ ಭಾರತೀಯೆರ್ ಬ್ರಿಟಿಷೆರೆ ವಿರುದ್ಧ ನಡಪಾಯಿನ **ಸುರುತ ಸ್ವಾತಂತ್ರ್ಯ ಸಂಗ್ರಾಮ** ಪಂಡ್‌ದ್‌ ಚರಿತ್ರೆಡ್ ತೆರಿದ್ ಬರ್ಪುಂಡು. ಉಂದೆರ್ದ್ ೨೦ ವರ್ಸೊಲೆರ್ದ್ ದುಂಬೇ, ಪಿರಾಕ್‌‍ಡೇ ಕೊಡಗ್‌ದ ಅವಿಭಾಜ್ಯ ಅಂಗವಾದ್ ಇತ್ತ್‌ನ ಸುಳ್ಯದ ಕೈತಲ್‌ದ ಕುಗ್ರಾಮ ಆದ್ ಇತ್ತ್‌ನ ಉಬರಡ್ಕ ಮಿತ್ತೂರು ಗ್ರಾಮೊಡು ಸುರು ಆದ್ ಪೂರ ಮಿತ್ತ್‌ದ ಬುಕ್ಕೊ ತಿರ್ತ್‌ದ ಕೊಡಗು ಅಂಚನೆ ಪೂರ ದಕ್ಷಿಣ ಕನ್ನಡೊಗು ಪಸರ್ದ್ ಬ್ರಿಟಿಷೆರೆಗ್ ಎದುರಾದ್ ರೈತಾಪಿ ಸಮೂಹ ನಡಪಾಯಿನ ಹೋರಾಟನೆ ಇತ್ತೆ **ಅಮರ ಸುಳ್ಯ ದಂಗೆ** ಪಂಡ್‌ದ್ ದಾಖಲಾತ್ತ್ಂಡ್.

1834ದ ಪೊರ್ತುಗ್ ಕೊಡಗುಡ್ ರಾಜ್ಯಭಾರ ಮಲ್ತೊಂದಿತ್ತಿನ ಚಿಕ್ಕ ವೀರರಾಜೇಂದ್ರನ್ ಪಟ್ಟೊಡ್ದ್ ತಿರ್ತ್ ಜಪ್ಪಾದ್, ಅಲ್ತ ಸಾಮ್ರಾಜ್ಯೊನ್ ಅಕಲೆನ  ಕ್ಯೆವಶ ಮಲ್ತೊಂಡೆರ್. ಅತ್ತಾಂದೆ ಪಂಜ ಸೀಮೆಗ್ ಸೇರ್ದಿನ  ಪುತ್ತೂರು, ಸುಳ್ಯ ನ್ ಕೊಡಗುಡ್ದ್ ದೆತ್ತ್ ದ್ ದಕ್ಷಿಣ ಕನ್ನಡ ಜಿಲ್ಲೆ ಗ್ ಸೇರಾಯೆರ್.   ಕೊಡಗುದೊಟ್ಟುಗ್ ಅವಿನಾಭಾವ ಸಂಬಂಧ ಇತ್ತಿನ ಪ್ರದೇಶನ್ ಜಾಸ್ತಿ ಮಲ್ದಿನ ಅತ್ತಾಂದೆ, ಜಾಸ್ತಿ ಕಂದಾಯ ಪಾಡ್ದಿನ ಜನಕೊಲೆನ್ ಕೋಪೊಗ್ ಲಕ್ಕಾಂಡ್. ಇಚ್ಚಿಂಡ್ದ್ ದಕ್ಷಿಣ ಕನ್ನಡ ಜಿಲ್ಲೆದ ಮಂಜೇಶ್ವರ, ಕುಂಬಳೆ, ಹೊಸದುರ್ಗ, ಬಂಟ್ವಾಳ, ಉಡುಪಿ, ಫರಂಗಿಪೇಟೆ, ಮಂಗಳೂರು, ಬ್ರಹ್ಮಾವರ, ಕುಂದಾಪುರ ಈ ಭಾಗೊಲೆನ್ ಸೌತ್ ಕೆನರಾ ಪಂಡ್ದ್ ಬ್ರಿಟಿಷೆರ್ ಗುರುತಿಸಾಯೆರ್. ಟಿಪ್ಪು ತೀರಿ ಬುಕ್ಕೊ ಈ ಭಾಗೊಡ್ ಪ್ರಭುತ್ವ ಸ್ಥಾಪಿಸಾಯಿನ ಬ್ರಿಟಿಷೆರ್ ಸುಳ್ಯ, ಕೊಡಗುನ್ ಲಾ ಆಕ್ರಮಿಸಾಯೆರ್.

## ಹೋರಾಟೊಗು ಕಾರಣೊಲು
ಉಂದೆತ್ತ ಒಟ್ಟುಗು ರಾಜಗ್ ವಸ್ತುಲೆನ ರೂಪೊಡು ಕಂದಾಯ ಕೊರ್ಪಿನ ಕ್ರಮ ಇತ್ತಿನ ದಕ್ಷಿಣ ಕನ್ನಡ  ಬುಕ್ಕೊ ಕೊಡಗುಡ್ ಕಾಸ್ ದಅ ರೂಪೊಡು ಕಂದಾಯ ಕೊರ್ಪಿಲೆಕ್ಕ ಬ್ರಿಟಿಷೆರ್ ಮಲ್ತಿನ ಜನೊಕುಲೆಗ್ ಭಾರೀ ಭಂಙ ಆಂಡ್.  ನಮನ್ ವಿದೇಶಿಯೆರ್ ಆಳೊಂದುಲ್ಲೆರ್, ನಮ ಕಷ್ಟೊ ಡ್ ಸಂಪಾದನೆ ಮಲ್ದಿನೆನ್ ಕಂದಾಒದ ನೆಪೊಟ್ ಕಾಸ್ ದ ರೂಪೊಡ್ ನಮ್ಮ ಸಂಪತ್ತ್ ನ್ ಹೀರೊಂದುಲ್ಲೆರ್ ಪಂಡ್ ದ್ ಜನೊಕುಲೆಗ್ ಮನದಟ್ಟಾಂಡ್.  ಬುಲೆ ಕೊಯ್ಲಿಗ್ ಬತ್ತಿ ಸಾತ್ ಗೆ ಅವೆನ್ ಕಮ್ಮಿ ಕ್ರಯೊಕ್ ದಲ್ಲಾಲಿಲೆಗ್ ಮಾರ್ದ್, ಆ ಕಾಸ್ ನ್ ಕಂದಾಯ ರೂಪೊಡ್ ಕಟ್ಟೊಂದಿತ್ತಿನ ಜನೊಕುಲೆಗ್ ಒಂಜಿ ಕಡೆಟ್ ಬಡವು, ನನೊಂಜಿ ಕಡೆಟ್ ಬ್ರಟಿಷೆರ್ ನ ಬಗ್ಗೆ ಕೋಪ, ಆಡಳಿತದ ವಿರುದ್ಧ ದಂಗೆ ಲಕ್ಕರೆ ಪ್ರೇರಣೆ ಆಂಡ್.

## ಅಮರ ಸುಳ್ಯ ಸ್ವಾತಂತ್ರ್ಯ ಹೋರಾಟಗಾರೆರ್
# ಜಂಗಮ ಕಲ್ಯಾಣಸ್ವಾಮಿ
# ಸ್ವಾಮಿ ಅಪರಂಪಾರ
# ಕರಿ ಬಸವಯ್ಯ
# ಗುಡ್ಡೆಮನೆ ಅಪ್ಪಯ್ಯ, ಕೊಡಗು (ಗುಡ್ಡೇರ ಅಪ್ಪಯ್ಯ ಗೌಡ )
# ಕೆದಂಬಾಡಿ ರಾಮ ಗೌಡ
# ಕುಜುಗೋಡು ಮಲ್ಲಪ್ಪ
# ಕುಡೆಕಲ್ಲು ಅಪ್ಪಯ್ಯ
# ಕುಡೆಕಲ್ಲು ಪುಟ್ಟ ಗೌಡ
# ಕುಕ್ಕನೂರು ಚೆನ್ನಯ್ಯ
# ಸಿರ್ಕಜೆ ಮಲ್ಲಯ್ಯ
# ಚೆಟ್ಟಿ ಕುಡಿಯ, ಕೊಡಗು
# ಕುರ್ತ ಕುಡಿಯ, ಕೊಡಗು
# ಪೆರಾಜೆ ಕೃಷ್ಣಯ್ಯ
# ಬೀರಣ್ಣ ಬಂಟ
# ಕುಂಚಡ್ಕ ರಾಮ ಗೌಡ
# ಹುಲಿಕಡಿದ ನಂಜಯ್ಯ
# ಲಕ್ಷ್ಮಪ್ಪ ಬಂಗಾರಸ
# ಕರಣಿಕ ಸುಬ್ಬಯ್ಯ
# ಊಕಣ್ಣ ಬಂಟ
# ಪಾಟೀಲ್ ಶಂಕರನಾರಾಯಣ
# ಮಾನೆಗಾರ ನಾರಣಪ್ಪ
# ಅಮೀನ್ ವೆಂಕಟ

## ಉಲ್ಲೇಕೊಲು

ಪ್ರಥಮ
ವರ್ಗೊ:ಇತಿಹಾಸ
ವರ್ಗೊ:ಭಾರತದ ಇತಿಹಾಸ
ಸಿಂಚನಾ ಡಿ ಗೌಡ

thumb|ಸಿಂಚನಾ ಡಿ ಗೌಡ
**ಸಿಂಚನಾ ಡಿ ಗೌಡ** ಮೇರ್ ಒರ್ತಿ ಸರ್ಫರ್. ಸರ್ಫಿಂಗ್ ಗೊಬ್ಬುಡು ಮಲ್ಲ ಪುಗರ್ಮೆ ಪೋಯಿನ ಮೇರ್, ರಾಷ್ಟ್ರ ಮಟ್ಟಡ್ ಸರ್ಫಿಂಗ್ಡ್ ಪ್ರಶಸ್ತಿಲೆನ್ ಪಡೆತ್ತೆರ್.

## ಸರ್ಫಿಂಗ್ ಪಂಡ ದಾದ?
ನಮ ತುಳುವೆರ್ ತುದೆತ ಕೈತಲುಪ್ಪುನಕ್ಲ್ ಆಂಡ ಮಸ್ತ್ ಜನಕ್ ಸರ್ಫಿಂಗ್ ಪಂಡ ದಾದಾಂದ್ ಗೊತ್ತುಜ್ಜಿ. ಕಡಲ್‌ಡ್ ಒಂಜಿ ಬೋರ್ಡ್ ದ (ಸರ್ಫಿಂಗ್ ಬೋರ್ಡ್) ಮಿತ್ತ್ ಉಂತೋಂದು, ಕಡಲ್‌ಡ್ ಬರ್ಪುನ ಅಲೆಕ್ಲೆನ ಮಿತ್ತ್ ಪೋಪುನಿಯೇ ಸರ್ಫಿಂಗ್
thumb|ಸರ್ಫಿಂಗ್ ದ ಚಿತ್ರ(ಸಿಂಚನ ಡಿ ಗೌಡ)

## ಪುಟ್ಟು ಬುಕ್ಕೊ ಬಲಕೆ
ಸಿಂಚನಾ ಮೇರ್,೨೬ ನವಂಬರ್ ೨೦೦೧ಡ್ ದಕ್ಷಿಣ ಕನ್ನಡ ಜಿಲ್ಲೆಗ್ ಸಂದಿನ ಪುತ್ತೂರು ತಾಲೂಕುಡು ಪುಟ್ಟ್ಯೆರ್. ಮೇರ್ನ ಪೊಪ್ಪ ಟಿ.ಡಿ.ಗೌಡ, ಅಂಚನೇ ಅಮ್ಮ ಮೀನಾಕ್ಷಿ.ಡಿ.ಗೌಡ. ಪ್ರಸ್ತುತ ಮೆಕ್ಲ್ ಪುತ್ತೂರುಡು ವಾಸಿಸವೋಂದುಲ್ಲೆರ್.

## ವಿಧ್ಯಾಭ್ಯಾಸ
ಮೇರ್ ಪುತ್ತೂರುದ ಸುಧಾನ ರೆಸಿಡೆನ್ಶ್ಯಲ್ ಶಾಲೆಡ್ ಪತ್ತ್ನೆ ಮುಟ್ಟ ವಿಧ್ಯಾಭ್ಯಾಸ ಪಡೆಯೆರ್. ಬುಕ್ಕೊ ಕಾಲೇಜಿದ ವಿಧ್ಯಾಭ್ಯಾಸಗಾದ್ ಪುತ್ತೂರುದ ಸಂತ ಫಿಲೋಮಿನ ಕಾಲೇಜಿಗ್ ಸೇರ್ಯೆರ್,ಇತ್ತೆ(೨೦೨೧) ಅವ್ವೇ ಕಾಲೇಜಿಡ್ ಬಿ.ಕಾಂ ಕಲ್ತೋಂದುಲ್ಲೆರ್.

## ಸರ್ಫಿಂಗ್ ಬದ್ಕ್
thumb|ಸರ್ಫಿಂಗ್ ಬೋರ್ಡ್ ಪತೊಂಡಿನ ಸಿಂಚನ ಡಿ ಗೌಡಸಿಂಚನಾ ಮೇರ್ ಸರ್ಫಿಂಗ್ ಕಲ್ಪ್ಯರ ಶುರು ಮಲ್ತಿನೆ ಪುತ್ತೂರುದ ಬಾಲವನಟ್ಟ್.ಇತ್ತೆ(೨೦೨೧) ಸಿಂಚನ ಸರ್ಫಿಂಗ್ ಶುರು ಮಲ್ತ್ದ್ ೯ ವರ್ಷ ಆಂಡ್. ಸುರೂತ ನಾಲ್ವರ್ಷ ಮಂತ್ರ ಸರ್ಫ್ ಕ್ಲಬ್ ದ ದ್ರುವ ದಾಸ್ ಮೇರ್ನ ಕೋಚ್ ಆದಿತ್ತೆರ್. ಅವೆಡ್ತ್ ಬುಕ್ಕೊ ಒವ್ವೇ ಕೋಚ್ ಇಜ್ಜಂದೆ ಸ್ವಂತ ಪ್ರಯತ್ನಡ್ ಕಲ್ತೆರ್.

ಒಲಂಪಿಕ್ಸ್ ಡ್ ಭಾರತೊನೊ ಪ್ರತಿನಿದಿಸೊಡೋ ಪನ್ಪಿನ ಆಸೆ ಮೇರೆಗುಂಡು,ಅಂಚನೇ ಐಕಾದ್ ಪ್ರಯತ್ನ ಮಲ್ತೊಂದುಲ್ಲೆರ್.

## ಸಾಧನೆಲು
ಮೇರ್  ಇನಿಮುಟ್ಟ ಪತ್ತೆಡ್ತ್ ಜಾಸ್ತಿ ರಾಷ್ಟ್ರ ಮಟ್ಟದ ಸರ್ಫಿಂಗ್ ಪಂತೊಡು ಗೊಬ್ಬುದೆರ್, ಅಂಚನೆ 2 ಅಂತರಾಷ್ಟ್ರೀಯ ಮಟ್ಟದ ಪಂಥಡ್ ಪಾಲ್ ಪಡೆತೆರ್. 2014ಡ್ ಚೆನ್ನೈಟ್ ನಡತಿನ ರಾಷ್ಟೀಯ ಮಟ್ಟದ ಸರ್ಫಿಂಗ್ಡ್ ರಡ್ಡ್ನೇ ಸ್ಥಾನ ಪಡೆಯೋಂದೆರ್. ಅಂಚನೇ ಅವು ಆರ್ನ ಸುರೂತ ಸರ್ಫಿಂಗ್ ಪಂದ್ಯ
ಅಂಚನೆ ಇತ್ತೆ ಕುಡ್ಲದ ಸರ್ಫಿಂಗ್ ಕ್ಲಬ್ ದ ಸದಸ್ಯೆ ಆದ್ ಉಲ್ಲೆರ್.
ಮೇರೆಗ್ ಇನಿಮುಟ್ಟ ರಾಷ್ಟ್ರ ಮಟ್ಟಡ್ 5 ಬಂಗಾರದ ಮೆಡಲ್, 3 ಬೊಳ್ಳಿದ ಮೆಡಲ್ ಅಂಚನೆ ಒಂಜಿ ಕಂಚುದ ಮೆಡಲ್ ತಿಕಿಂಡ್.
ಇತ್ತೆ ಮೇರ್ ಕುಡ್ಲದ ಸರ್ಫ್ ಕ್ಲಬ್ದ ಸದಸ್ಯೆ ಆದುಲ್ಲೆರ್.

## ಉಲ್ಲೇಕೊಲು

ವರ್ಗೊ:ಗೊಬ್ಬುದಕುಲು
ಮುಂಗುಲಿ

**ಮುಂಗುಲಿ**  (ಹರ್ಪೆಸ್ಟಿಡೆ (Herpestidae))  ಪನ್ಪಿನ ಎಲ್ಯ ಗಾತ್ರದ ಒಂಜಿ ಮಾಂಸಾಹಾರಿ ಪ್ರಾಣಿ. ಉಂದು ಯುರೋಪ್, ಏಷ್ಯಾ ಬುಕ್ಕೊ ಆಫ್ರಿಕಾಡ್ ತೂವರೆ ತಿಕ್ಕುಂಡು. ಎಚ್ಚಾದ್ ಗುಂಪುಡ್ ತಿರ್ಗುನ ಈ ಮುಂಗುಲಿಲೆನ ಕೆಲವು ಜಾತಿಡ್ ಒಂಜೊಂಜೆ ತೂವರೆ ತಿಕ್ಕುವ.

## ಮುಂಗುಲಿದ ಬದ್‌ಕ್
ಭೂಮಿದ ಅಡಿಟ್ಟ್ ಗುಡೆ ತೋಡುದ್ ಬದುಕುನ ಈ ಪ್ರಾಣಿಗ್ ಎಲ್ಯೆಲ್ಯ ಕಾರ್ ಬುಕ್ಕೊ ಉದ್ದದ ಬೀಲ ಉಂಡು. ಅಯಿತ ಪರ್ತೆದ ಉಗುರು ನೆಲ ಗರ್ಪೆರೆ ಉಪಯೋಗೊಗು ಬರ್ಪುಂಡು. ಉಚ್ಚುದ ವಿಷ ಮುಂಗುಲಿಗ್ ಒವ್ವೇ ರೀತಿಡ್ ಲಾ ಪ್ರಭಾವ ಬೂರುಜಿ. ಎಚ್ಚಾದ್ ಪಗೆಲ್‌ಡೆ ತಿರ್ಗುನ ಈ ಪ್ರಾಣಿ, ಎಲ್ಯ ಎಲ್ಯ ಪಕ್ಕಿಲೆನ್ ತಿನ್ಪುಂಡು. ಸಾಮಾನ್ಯವಾದ್ ಈ ಪ್ರಾಣಿಲು ಕೀಟ, ದೆಂಜಿ, ನಕ್ಕುರು, ಪಲ್ಲಿ, ಉಚ್ಚು ಬುಕ್ಕೊ ಕೋರಿನ್ ತಿನ್ಪುಂಡು. ಕೆಲವು ಸರ್ತಿ ತೆತ್ತಿ, ಕುರಿದಿನ ಮಾಸೊನ್ಲಾ ತಿನ್ಪುಂಡು. ಉಂದೆತ್ತ ಎಲ್ಯ ಗಾತ್ರೊಡ್ದಾವೆರೆ ಕೆಲವು ಮಲ್ಲ ಮಾಂಸಾಹಾರಿ ಪ್ರಾಣಿಲು ಉಂದೆನ್ ತಿನ್ಪಿನಲಾ ಉಂಡು,
ಮುಂಗುಲಿ ವಿಷತ ಉಚ್ಚುಲೆಡ ಮಲ್ಪುನ ಲಡಾಯಿ ಮಸ್ತ್ ಪುದರ್ ಪೋತುಂಡು. ನಮ್ಮ ದೇಶೊಡ್, ಉಂದೆನ್ ಉಚ್ಚುಲೆಡ ಲಡಾಯಿ ಮಲ್ತ್‌ದ್ ಕೆರಿಯರೆಂದ್ ಕೆಲವು ಕಡೆಟ್ ಉಪಯೋಗ ಮಲ್ಪುವೆರ್.

## ಸಂತಾನೋತ್ಪತ್ತಿ
ಮುಂಗುಲಿಡ್ ಆಣ್ ಬುಕ್ಕೊ ಪೊಣ್ಣು ಸಂಗ ಮಲ್ಪುನಗ ಕಿಸಿಕಿಸಿ ತೆಲ್ಪುನ ಅಂಚಿನ ಜೋರುದ ಶಬ್ಧ ಪಿದಡ್‌ಪಾವುಂಡು. ಆಣ್ ಬುಕ್ಕೊ ಪೊಣ್ಣು ಒಟ್ಟುಗು ಪೋನಗಲಾ ಕೆಲವು ಸರ್ತಿ ಇಂಚಿನ ಶಬ್ದ ಕೇನೆರೆ ತಿಕ್ಕುಂಡು.

## ಮನುಷ್ಯನೊಟ‍್ಟುಗುದ ಸಂಬಂಧ
ಭಾರತ ಬುಕ್ಕೊ ಪಾಕಿಸ್ತಾನ ದೇಶೊಡು, ಮಾರ್ಗೊದ ಬರಿತ ಪ್ರದರ್ಶನೊಲೆಡ್ ಮುಂಗುಲಿಲೆದ ಗೊಬ್ಬು ತೊಜಪಾವೆರ್. ಮುಂಗುಲಿದ ಬಗೆತ ಕಾಲ್ಪನಿಕ ಕಥೆತ ಪದ ಕನ್ನಡೊಡು ಉಂಡು. ಉಂದೆತ ಬಗೆಟ್ ಕೆಲವು ಸಿನೆಮೊಲ್‌ಲುಲಾ ಉಂಡು.

## ಚಿತ್ರ ಸಂಪುಟ

Banded Mongooses (3464539280).jpg|ಮುಂಗುಲಿದ ಗುಂಪು(3464539280)
Banded Mongoose (Mungos mungo) foraging outside the fence... (32434912453).jpg|ಗೂಡುದ ಪಿದಾಯಿ ತಿನರೆ ನಾಡುನ ಮುಂಗುಲಿ (32434912453)
Mongoose.jpg|ಪಟ‍್ಟೆ ಉಪ್ಪುನ ಮುಂಗುಸಿ : ಮಂಗೊಸ್ ಮಂಗೊ (Mungos mungo)


## ಉಲ್ಲೇಕೊಲು

ವರ್ಗೊ:ಪ್ರಾಣಿಲು
ತೂರಿ ಮುಳ್ಳು

thumb|ತೂರಿ ಮುಳ್ಳು

ಚೂರಿಮುಳ್ಳು, ತೂರಿಮುಳ್ಳು, ಸೂರಿಮುಳ್ಳು ಇಂಚ ಲೆಪ್ಪುನ ಈ ಪಂರ್ದ್, ಭಾರೀ ರುಚಿಯಾಯಿನ ಕಾಡ್‌ದ ಪಂರ್ದ್. ಇಂದು ಏಷ್ಯಾ ಬುಕ್ಕೊ ಆಸ್ಥ್ರೇಲಿಯಾಡ್ ಜಾಸ್ತಿ ತೂವರೆ ತಿಕ್ಕುಂಡು.

## ವಿವರೊ
ಉಂದು ಪದರ್ಂದ್, ಮುಳ್ಳುಲೆಡ್ ದಿಂಜಿನ ಪುದೆಲ್ದಲೆಕ್ಕ ಇಪ್ಪುನ ದಯ್ಯಿ. ಈ ದಯ್ಯಿ ಸುಮಾರ್ ೧-೨ ಮೀಟರ್ ಎತ್ತರೊಗು ಬುಲೆವುಂಡು. ನೆತ್ತ ಇರೆ ಪಚ್ಚೆ. ಈ ದಯ್ಯ್‌‍ತ  ಪೂಲಾ ಪಚ್ಚೆ. ದಯ್ಯಿ ನಿಲ್ಕೆ ಆಪಿನ ಪಚ್ಚೆ ಕಾಯಿಲು ಪಂರ್ದ್‌‍ನಗ ಕಪ್ಪು ಬಣ್ಣೊಗು ತಿರ್ಗುಂಡು. ಒಂತೆ ಕಾಯಿ ಪಂರ್ದ್ ರುಚಿಟ್ ಪುಳಿ ಇತ್ತಂಡಲಾ, ಎಡ್ದೆ ಪಂರ್ದ್ ಬಾರೀ ಸೀಪೆ ಉಪ್ಪುಂಡು. ಪ್ರತೀ ಪಂರ್ದ್‌ದ ಉಲಾಯಿ ಬಿತ್ತ್ ಉಪ್ಪುಂಡು. 
thumb|ತೂರಿಮುಳ್ಳು

## ಉಪಯೋಗ
ಉಂದೆತ್ತ ಇರೆ, ಕಾಯಿ, ಗೆಲ್ಲ್ ಬುಕ್ಕೊ ಬೇರ್‌ನ್ ಬೇತೆ ಬೇತೆ ಮರ್ದ್‌ಡ್ ಉಪಯೋಗ ಮಲ್ಪುವೆರ್. ಬರ್ಮಾ ದೇಶೊಡ್ ಉಂದೆತ್ತ ಕಾಂಡದ ಚೂಲಿನ್ ದೊಂಡೆ ಬೇನೆದ ಪೊರ್ತುಗ್ ಬಾಯಿ ಮುಕ್ಕಲಿಯರೆ ಅತ್ತಂದೆ ಗರ್ಭಕೋಶದ ತೊಂದರೆಗ್ ಕೊರ್ಪೆರ್..  ಉಂದೆತ್ತ ಬೇರ್ ನ್ ಆಯುರ್ವೇದಿಕ್ ಮರ್ದ ಡ್  ಉಪಯೋಗ ಮಲ್ಪುವೆರ್  ಮಹಾರಾಷ‍್ಠ್ರದ ಕೊಂಕಣಿ ಜನೊಕುಲು ಬಾಯಿ ಪೊಕ್ಕೆಗ್ ಉಂದೆತ್ತ ಇರೆನ ಅಗ್ಯೆರೆ ಕೊರ್ಪೆರ್. ದಕ್ಷಿಣ ಕನ್ನಡೊಡ್ ಬಾಲೆಗ್ ಕೊಡಿಮರ್ದ್ ಕೊರ್ನಗ ಉಂದೆತ್ತ ಇರೆತ್ತ ಕೊಡಿ ಪಾಡುವೆರ್. 
thumb|ತೂರಿಮುಳ್ಳು

## ಚಿತ್ರ ಸಂಪುಟ

Ziziphus oenoplia11.JPG|ತೂರಿಮುಳ್ಳು
Ziziphus oenoplia in Kadavoor.jpg|ಪೂ ಬುಡ್ತಿನ ತೂರಿಮುಳ್ಳ್‌ದ ದಯ್ಯಿ
Ziziphus oenoplia in India (4).JPG|ತೂರಿಮುಳ್ಳ್ ದ ಕಾಯಿ
Ziziphus oenoplia-Fruits.JPG|ತೂರಿ ಮುಳ್ಳ್ ದ ಪಂರ್ದ್


## ಉಲ್ಲೇಕೊಲು

ವರ್ಗೊ:ಪರ್ಂದ್‌ಲು
ನೆಕ್ಕರೆ

**ನೆಕ್ಕರೆ** ಪಂಡ ಒಂಜಿ ಜಾತಿದ ಕಾಟ್ ದೈ. ಈ ದೈ ಭಾರತ, ಜಪಾನ್ ಬುಕ್ಕೊ ಆಸ‍್ಟ್ರೇಲಿಯಾ ದೇಸೊಲೆಡ್ ಸಾಮಾನ್ಯವಾದ್ ತೂವರೆ ತಿಕ್ಕುಂಡು.

## ವಿದೊಕುಲು
ನೆಕ್ಕರೆಡ್ ಮಸ್ತ್ ವಿದೊಲು ಉಲ್ಲೊ.
# ನೆಲ ನೆಕ್ಕರೆ
# ಮಲ್ಲ ನೆಕ್ಕರೆ
# ದೊಡ್ಡ ನೆಕ್ಕರೆ
# ಅಂಕೇರ್ಕಿ
# ಕೆಂಕರಿಕೆ

## ವಿವರೊ
ಸುಮಾರ್ 2 ಮೀಟರ್ ಎತ್ತೊರೊಗು ಬುಳೆಪಿನ ಮಲ್ಲ ನೆಕ್ಕರೆ ದಯ್ಯಿಟ್, ನೇರಳೆ ಬಣ್ಣದ 5 ಎಸಳ್‌ದ ಪೂ ಆಪುಂಡು. ಅಮೇರಿಕಾದಂಚಿನ ದೇಶೊಡು ಆಹಾರ ಸಸ್ಯೊಲೆನ್ ಹಾಲ್ ಮಲ್ಪುನ ಕಳೆ ದಯ್ಯ್ ಪಂಡ್‌ದ್ ಉಂದೆನ್ ಪನ್ಪೆರ್. .

## ಪುದರುಲು
* ತುಳು   :‍  ನೆಕ್ಕರೆ
* ಕನ್ನಡ   : ನೆಕ್ಕರಿಕ  
* ತೆಲುಗು  : ನೆಕ್ಕರೆ

## ಉಪಯೋಗ
* ನೆಕ್ಕರೆ ದಯ್ಯಿ‌ನ್ ಕೆಲವು ದೇಶೊಡು ಮರ್ದ್‌ದ ದಯ್ಯಿ ಆದ್ ಉಪಯೋಗ ಮಲ್ಪುವೆರ್.  
* ನೆಲ ನೆಕ್ಕರೆದ ತಂಬುಳಿ ಮಲ್ಪುವೆರ್. ಉಂದು ನೆತ್ತೆರ್ ಕಮ್ಮಿ ಇತ್ತಿನಕಲೆಗ್ ಜಾಸ್ತಿ ಕೊರ್ಪೆರ್.
* ನೆಲ ನೆಕ್ಕರೆನ್ ಬಂಜಿದ ತೊಂದರೆಗ್, ಅಜೀರ್ಣೊಗು ಉಂದೆತ್ತ ರಸನ್ ಕೊರ್ಪೆರ್
* ಬಾಯಿದ ಬೊಕ್ಕೆಗ್ ಉಂದೆತ್ತ ತೆಗ್‌ರ್‌ನ್ ಅಗ್ಗ್ಯುವೆರ್

## ಉಲ್ಲೇಕೊಲು

## ಪಿದಯಿದ ಸಂಪರ್ಕೊ

ವರ್ಗೊ:ಸಸ್ಯೊಲು
ವರ್ಗೊ:ಮರ್ದ್‌ದ ದೈ
ಪೊದ್ದೊಲು ಪರ್ಂದ್

ಪೊದ್ದೊಲು ಪರಂದ್ ಉಂದು ಒಂಜಿ ಜಾತಿದ ಕಾಡ್ ಪರ್ಂದ್. ಉಂದೆತ್ತ ವೈಜ್ಛಾನಿಕ ಪುದರ್ **ಸಿಸಿಜಿಯಂ ಗ್ರಾಟಂ**. ಸುಮಾರ್ ೭ ಮೀಟರ್ ದಾತ್ ಎತ್ತೊರೊಗು ಈ ದಯ್ಯಿ ಬುಲೆಪುಂಡು. ಗೋಂಚಿಲ್ ಗೊಂಚಿಲಾದ್ ಬೊಲ್ದುದ ಪರ್ಂದ್ ಈ ದಯ್ಯಿಟ್ ಆಪುಂಡು.

## ಉಪಯೋಗ
ಉಂದೆನ್ ಜನಪದ ವೈದ್ಯೊಡ್ ಬಂಜಿ ಸಮ ಉಪ್ಪಂದಿನಪಗ ಕೊರ್ಪೆರ್.

## ಉಲ್ಲೇಕೊಲು

ವರ್ಗೊ:ದಯಿಕುಲು
ಕೇಪುಳ

**ಕೇಪುಳ** ಭಾರತ  ಜಗತ್ತ್ ದ ಜೀವವೈವಿಧ್ಯತೆದ ಹಾಟ್ ಸ್ಪಾಟ್ ಲೆಡ್ ಒಂಜಿ ಪಂಡ್ದ್ ಪರಿಗಣಿಸಲ್ಪಡುನ ದೇಶ. ಮಸ್ತ್ ಸಸ್ಯೊಲುನ ಜೀವ ವೈವಿಧ್ಯತೆ ಮುಲ್ಪ ತೋಜುದು ಬರ್ಪುಂಡು ಬುಕ್ಕೊ ಆಹಾರ ಬುಕ್ಕೊ ಔಷಧೀಯ ಉಪಯೋಗೊಕು ಬರ್ಪುಂಡು. ಅಂಚನೇ, ಕೇಪುಳ, ವೈಜ್ನಾನಿಕವಾದ್ ಇಕ್ಸೊರಾ ಕೊಕ್ಸಿನಿಯಾ, (ರುಬಿಯಾಸಿ), ಒಂಜಿ ಸಾಮಾನ್ಯ ಪೂ ಬುಡ‍್ಪಿನ ಪೊದೆತ ಮೂಲ ತಳಿ. 
ಉಂದು ಭಾರತದ ದಕ್ಷಿಣ ಭಾಗ, ಬಾಂಗ್ಲಾದೇಶ ಬುಕ್ಕೊ ಶ್ರೀಲಂಕಾ. ಈ ಸಸ್ಯೊನು ಸಾಮಾನ್ಯವಾದ್ ಜಂಗಲ್ ಆಫ್ ಜೆರೇನಿಯಂ, ಫ್ಲೇಮ್ ಆಫ್‌ದ ಜಂಗಲ ಅತ್ತ್ಂಡ ಕಾಡುದ ಜ್ವಾಲೆ. ಉಂದು ದಕ್ಷಿಣ ಫ್ಲೋರಿಡಾ ಬುಕ್ಕೊ ಭೂದೃಶ್ಯೊಲೆಡ್ ಅತ್ಯಂತ ಕುಖ್ಯಾತ ಪುಷ್ಪ ಪೊದೆಕುಲೆಡ್ ಒಂಜಿ. ಉಂದು ಸುರಿನಾಮ್ ದೇಶದ ರಾಷ್ಟ್ರೀಯ ಪುಷ್ಪ. ಇಕ್ಸೊರಾ ಕೊಕ್ಸಿನಿಯಾನ್ ಬೆಚ್ಚ ವಾತಾವರಣೊಡು ತಡೆಗೋಡೆ ಬುಕ್ಕೊ ಪರದೆಲೆನ ರೂಪೊಡು ಬಳಕೆ ಮಲ್ಪುವೆರ್, ಪೊದೆ ಅತ್ತ್ಂಡ ಎಲ್ಯ ಮರ ಆದ್ ಬುಳೆಪಾವೆರ್. ತಂಪು ಹವಾಮಾನ ಪರಿಸ್ಥಿತಿಡ್  ಆಧಾರೊಡು ಕೃಷಿ ಜಾತಿಲೆಡ್ ಮಸ್ತ್ ಬಣ್ಣೊಡು ಲು ಲಭ್ಯ ಉಂಡು ಈ ಪೂ (ಹಳದಿ, ಗುಲಾಬಿ, ಬುಕ್ಕೊ ಕಿತ್ತಳೆ)  ಸಸ್ಯದ ಗಾತ್ರೊಡು ಬಣ್ಣದ ಲೆಕ್ಕನೇ ವ್ಯತ್ಯಾಸೊಲು ಉಂಡು. ಈ ಸಸ್ಯೊದ ಮಾತಾ ಭಾಗೊಲೆನ್ ಬೇತೆ ಬೇತೆ
ಭಾರತೀಯ ದೇಶೀಯ ಔಷಧೊಲೆಡ್ ಉಪಯೋಗಿಸುವೆರ್. ಪೂರ್ತಿ ಮಾಗಿದು ಪೋಯಿನ ಫಲವಸ್ತುಲೆನ್ ಆಹಾರದ ಮೂಲೊ ಆದ್ ಬಳಕೆ ಮಲ್ಪುವೆರ್.

## ವಿವರೊ
ಉಂದು ಮಸ್ತ್ ಗೆಲ್ಲ್ ಇತ್ತಿನ ಪುದೆಲ್ದ ಲೆಕ್ಕ ಇಪ್ಪುನ ದಯ್ಯಿ. ಈ ದಯ್ಯಿ ವರ್ಷೊದ ಪೂರಾ ಕಾಲೊಡು ಪಚ್ಚೆನೆ ಉಪ್ಪುಂಡು.  ಸಾಮಾನ್ಯವಾದ್ ೪-೬ ಫೀಟ್ ಎತ್ತರೊಗು ಬುಲೆಪಿನ ಈ ದಯ್ಯಿ ಕೆಲವು ಸರ್ತಿ ೧೨ ಫೀಟ್ ದಾತ್ ಎತ್ತರೊಲಾ ಆಪಿನ ಉಂಡು. ನೆತ್ತ ಇರೆ ಪಚ್ಚೆ. ಇಡೀ ವರ್ಷೊಡುಲಾ ಪೂ ಬುಡ್ಪಿನ ಈ ದಯ್ಯ್ ತ ಪೂ ಸಾಮಾನ್ಯವಾದ್ ಕೆಂಪು ಬಣ್ಣೊದ ಆದುಪುಂಡು. ದಯ್ಯಿಟ್ ಆಪಿನ ಪಚ್ಚೆ ಕಾಯಿಲು ಪಂರ್ದ್‌‍ನಗ ಕೆಂಪು ಬಣ್ಣೊಗು ತಿರ್ಗುಂಡು. ಉಂದೆತ್ತ ಪಂರ್ದ್ ಬಾರೀ ತೀಪೆ ಉಪ್ಪುಂಡು. ಪ್ರತೀ ಪಂರ್ದ್‌ದ ಉಲಾಯಿ ಬಿತ್ತ್ ಉಪ್ಪುಂಡು. 
thumb|left|150px|ಕೇಪುಲದ ಪರ್ಂದ್

## ವಿದೊಕುಲು
# ಕಾಟ್ ಕೇಪುಳ: ಗುಡ್ಡೆ, ಕಾಡ್‌ಲೆಡ್ ತಿಕ್ಕುನ ಕೇಪುಳ
# ಕಸಿ ಕೇಪುಳ:
# ಕೆಂಪು ಕೇಪುಳ
# ಬಂಟ ಕೇಪುಳ
# ಮಂಜಲ್ ಕೇಪುಳ
# ಬೊಲ್ದು ಕೇಪುಳ

## ಉಪಯೋಗ
* ಉಂದೆತ್ತ ಇರೆ,ಪೂ, ಕಾಯಿ ಬುಕ್ಕೊ ಬೇರ್ ನ್ ಬೇತೆ ಬೇತೆ ಮರ್ದ್‌ಡ್ ಉಪಯೋಗ ಮಲ್ಪುವೆರ್. 
* ಭಾರತೊಡು ಆಯುರ್ವೇದ ಬುಕ್ಕೊ ಜನಪದ ವೈದ್ಯೊಡು ಉಂದೆಕ್ ಭಾರೀ ಮಹತ್ವ ಉಂಡು. 
* ದಕ್ಷಿಣ ಕನ್ನಡೊಡ್ ಜೊಕುಲೆಗ್ಗ್ ಬಂಜಿ ಬೇನೆಗ್ ಉಂದೆತ್ತ ಇರೆ ಬುಕ್ಕೊ ಕಾಯಿದ ರೆಸ ದೆತ್ತದ್ ಕೊರ್ಪೆರ್. 
* ಕಾಟ್ ಕೇಪುಲದ ಪೂ ದೈವಾರಾಧನೆ, ದೇವೆರೆನ ಪೂಜೆಡ್ ಭಾರೀ ಮಹತ್ವ ಪದೆದ್ಂಡ್.

## ತುಳುನಾಡು ಬುಕ್ಕೊ ಕೇಪುಳ ಪುರ್ಪ
ತುಳುನಾಡುದ ಭೂತಾರಾದನೆಡ್ ಕೇಪುಳ ಪೂಗ್ ವಿಶೇಷ ಸ್ಥಾನ ಉಂಡು. ತುಳುನಾಡ್‌ದ ಕಂಡೊದ ಪುನಿಟ್ ಆವಾಡ್ ಇಲ್ಲದ ಬರಿಡ್ ಆವಾಡ್ ಅತ್ತ್, ಗುಡ್ಡೆಡೇ ಆವಾಡ್ ಸುತ್ತ ಮುತ್ತಲಾ  ಕೇಪುಳದ ದಯಿ ಉಪ್ಪಂದೆ ಇಜ್ಜಿ. ಅರೆಗಲೊಡುಲಾ ಆ ಮಟ ಮಟ ದೊಂಬುಗುಲಾ ನೀರಿಜ್ಜಿಂಡಲಾ, ಏಪೋಲಾ ಪೊರ್ಲು ಕಂಟ್ಡ್ ಅರಳ್‌ದ್ ಉಪ್ಪುನ ಪುರ್ಪನೇ ಕೇಪುಳ ಪುರ್ಪ.
ತುಳುನಾಡುದ ದೈವೊಲೆಗ್  ಕಾಡ ಕೇಪುಲ, ತೋಡ್ದ ನೀರ್, ಕಂಗು ತೋಟದ ಪಾಲೆ ಪ್ರಾಮುಖ್ಯ ಆದುಂಡು ಬುಕ್ಕೊ ಉಂದು ಅನಾದಿಕಾಲೊಡ್ದುಲಾ ತುಳುನಾಡುದ ದೈವಾರಾಧನೆಡು ಮೇಲ್ಪಂಕ್ತಿಡು ಉಂಡು. ಅಂಚ ಏತ್ ಬಗೆತ ಪುರ್ಪ ದೈವೊಲೆಗ್  ಪಾಡಿಯೆರ್ಡಲಾ  ಕೇಪುಳ ಉಪ್ಪಂದೆ ಭೂತಾರಾದನೆ ಸಂಪೂರ್ಣ ಆಪುಜಿ.

## ಚಿತ್ರ ಸಂಪುಟ

IxoraCoccineaMiami.JPG
Pentas Star Flower.JPG
Thechi rose.jpg
Ixora coccinea White.JPG
20180526-161007flower.jpg
West Indian Jasmine -- Ixora.jpg
Ixora fruits.jpg
Ixora coccinea - ചെത്തി, തെച്ചി, തെറ്റി 01.jpg
Ixora coccinea - ചെത്തി, തെച്ചി, തെറ്റി 02.jpg
Ixora coccinea - വെള്ള ചെത്തി 02.JPG
Chethi poo in Thiruvananthapuram, India.JPG
Thechi mottu 08.jpg
Ixora coccinea Pink INDIA (3).jpg
Ixora coccinea 3.JPG
Ixora coccinea (pink).jpg
Thechi mottu 03.jpg
Ixora tender leaves 03.jpg
Ixora coccinea- jungle geranium.JPG


## ಉಲ್ಲೇಕೊಲು

ವರ್ಗೊ:ತುಳುನಾಡ್ದ ಸಂಸ್ಕೃತಿ
ವರ್ಗೊ:ನಲಿಕೆಲು
ವರ್ಗೊ:ತುಳುವೆರೆ ಆಟಿ ತಿಂಗೊಲು
ವರ್ಗೊ:ತುಳುನಾಡ ಸಂಸ್ಕೃತಿ
ವರ್ಗೊ:ಪೂ
ಕುಂಟಲ

thumb|300px|ಕುಂಟಲ ಪರ್ಂದ್

**ಕುಂಟಲ** ಈ ಮರ ಶ್ರೀಲಂಕಾ ಬುಕ್ಕೊ ದಕ್ಷಿಣ ಭಾರತೊದ ಕರ್ನಾಟಕ, ಕೇರಳ ಬುಕ್ಕೊ ತಮಿಳುನಾಡು ರಾಜ್ಯೊಡು ತೂವರೆ ತಿಕ್ಕುಂಡು. ಉಂದೆತ ವೈಜ‍್ಞಾನಿಕ ಪುದರ್ Syzygium caryophyllatum. ಇಂಗ್ಲಿಸ್‌ಡ್ ಉಂದೆಕ್ wild black plum ಪಂಡ್ದ್ ಪನ್ಪೆರ್.

## ವಿವರೊ
ಸಾಧಾರಣ ಮಲ್ಲ ಆಪಿನ ಈ ಮರ ಸುಮಾರ್ ೩೦ ಮೀಟರ್ ದಾತ್ ಮಲ್ಲ ಆಪುಂಡ್. ಉಂದೆತ್ತ ಇರೆ ಪಚ್ಚೆ. ಉಂದೆತ್ತ ಪರ್ಂದ್ ಮರಿಯಾಲೊಡು ತೂಯೆರೆ ತಿಕ್ಕುಂಡು. ಈ ಮರೊಟು ಆಪಿನ ಪಚ್ಚೆ ಕಾಯಿಲು ಪಂರ್ದ್‌‍ನಗ ಕಪ್ಪು ಬಣ್ಣೊಗು ತಿರ್ಗುಂಡು. ಒಗರ್ ರುಚಿತ ಈ ಪರ್ಂದ್  ತಿನಿಬುಕ್ಕೊ ನಾಲಯಿ ಪೂರಾ ನೇರಳೆ ಆಪುಂಡು. ಪಂರ್ದ್‌ದ ಉಲಾಯಿ ಬಿತ್ತ್ ಉಪ್ಪುಂಡು. 
thumb|left|ಕುಂಟಲ ಪರ್ಂದ್

## ಉಪಯೋಗ
ಉಂದೆತ್ತ ಇರೆ, ಕಾಯಿ, ಗೆಲ್ಲ್ ಬುಕ್ಕೊ ಬೇರ್‌ನ್ ಬೇತೆ ಬೇತೆ ಮರ್ದ್‌ಡ್ ಉಪಯೋಗ ಮಲ್ಪುವೆರ್.

## ಚಿತ್ರ ಸಂಪುಟ

Syzygium caryophyllatum 51.JPG|ಕುಂಟಲ ದಯ್ಯಿ
Syzygium caryophyllatum 05.JPG|ಕುಂಟಲ ಪೂ
Syzygium caryophyllatum 16.JPG|ಕುಂಟಲ ಪೂ
Syzygium caryophyllatum - South Indian Plum at Mayyil (7).jpg|ಕುಂಟಲ ಪೂ
Syzygium caryophyllatum 50.JPG|ಕುಂಟಲ ಕಾಯಿ
Syzygium caryophyllatum 06445.jpg|ಕುಂಟಲ ಕಾಯಿ
ഞാറ(കാട്ടുഞാവൽ) Syzygium caryophyllatum നീലിയാർ കോട്ടം.jpg|ಕುಂಟಲ ಕಾಯಿ
Njara - ഞാറ 04.JPG|thumb|ಕುಂಟಲ ಪರ್ಂದ್


## ಉಲ್ಲೇಕೊಲು

ವರ್ಗೊ:ಪರ್ಂದುಲು
ಮಾರ್ಗರೇಟ್ ಆಳ್ವಾ

**ಮಾರ್ಗರೇಟ್ ಆಳ್ವಾ** ಮೇರ್ ಕಾಂಗ್ರೇಸ್ ಪಕ್ಷೊದ ಒಂಜಿ ಹಿರಿಯ ರಾಜಕಾರಣಿ. 14 ಏಪ್ರಿಲ್ 1942 ಟ್ಟ್ ಕುಡ್ಲಡ್ ಪುಟ್ಟ್ ದಿನ ಆಳ್ವಾ ಬೇತೆ ಬೇತೆ ರಾಜ್ಯೊದ ರಾಜ್ಯಪಾಲೆರಾದ್ ಇತ್ತಿನ ರಾಜಕಾರಣಿ. ಸುರುಕ್  ಉತ್ತರಾಖಂಡದ ಗವರ್ನರ್ ಆದಿತ್ತಿನ ಮೇರ್, ಅವೆಡ್ದ್ ಬುಕ್ಕೊ 2 ವರ್ಷ ರಾಜಸ್ಥಾನೊದ ರಾಜ್ಯಪಾಲೆರಾಯೆರ್. ಒಂತೆ ಸಮಯ ಗೋವಾದಲಾ ರಾಜ್ಯಪಾಲೆರಾದ್  ಇತ್ತೆರ್.

## ಸ್ವಂತ ವಿವರ
ಕುಡ್ಲದ ಕ್ರಿಶ್ಚಿಯನ್ ಕುಟುಂಬೊಡು ಪುಟ್ಟುದಿನ ಮೇರ್ ಬೆಂಗ್ಳೂರ್ ದ ಮೌಂಟ್ ಕಾರ್ಮೆಲ್ ಕಾಲೇಜಿಡ್ದ್ ಬಿ.ಎ ಪದವಿಲಾ, ಗವರ್ನಮೆಂಟ್ ಲಾ ಕಾಲೇಜ್ ಡ್ ಕಾನೂನು ಪದವಿನ್  ಪಡೆಯೊಂದೆರ್. 24 ಮೇ 1964 ಟ್ಟ್ ಆರೆನ ಮದ್ಮೆ ನಿರಂಜನ್ ಆಳ್ವೆರೆನೊಟ್ಟುಗ್ ಆಂಡ್. ನಿರಂಜನ ಆಳ್ವ ಮೇರ್ ಸ್ವಾತಂತ್ರೋ ಸಂಗ್ರಾಮೊಡ್ ಪಾಲ್ ಪಡೆಯಿನ ಜೋಕಿಂ ಆಳ್ವ ಬುಕ್ಕೊ ವಾಯ್ಲೆಟ್ ಆಳ್ವ ಮೊಕಲೆನ ಮಗೆ.  ವಕೀಲೆ ಆದ್ ಕೆಲಸ ಸುರು ಮಲ್ತದ್ ಬುಕ್ಕೊ ಆರ್ ಕ್ರಿಶ್ಚಿಯನ್ ಪೋಜೊವುಲೆನ ಯುವ ಸಂಘದ ಅಧ್ಯಕ್ಷೆರ್  ಆದಿತ್ತೆರ್. ಪೊಂಜೊವುಲ್ ಬುಕ್ಕೊ ಜೋಕುಲೆನ ಸಮಸ್ಯೆದ ಬಗ್ಗೆ ಗಮನ ಕೊರ್ಯರೆ ಕರುಣಾ ಪನ್ಪಿನ ಸಂಸ್ಥೆಡ್ ಕೆಲಸ ಮಲ್ದೆರ್.

## ರಾಜಕೀಯ ಜೀವನ
ಮಾರ್ಗರೇಟ್ ಆಳ್ವೆರೆನ ಕಂಡನಿ, ಬುಕ್ಕೊ ಮಾಮಡ್ದ್ ಪ್ರಭಾವಿತೆರಾದ್ ೧೯೬೯ ನೇ ಇಸವಿಡ್ ಆರ್ ರಾಜಕೀಯೊಗ್ ಬತ್ತೆರ್. ಇಂದಿರಾಗಾಂಧಿಗ್ ಬೆಂಬಲಿಸಾದ್ ಕಾಂಗ್ರೆಸ್ ಸೇರಿನ ಆರ್, ಕರ್ನಾಟಕದೊ ರಾಜಕೀಯೊಡು ಸಕ್ರೀಯೆರಾದಿತ್ತೆರ್.  ಏಪ್ರಿಲ್ ೧೯೭೪ಡ್ ರಾಜ್ಯಸಭೆಗ್, ಕಾಂಗ್ರೇಸ್ ಬೆಂಬಲೊಡು ಆಯ್ಕೆ ಆಪೆರ್. ಉಂದೆತ್ತ ಆಜಿ ವರ್ಷೊದ ಅವಧಿ ಮುಗಿಯಿಬುಕ್ಕೊ, ಮೂಜಿ ಸರ್ತಿ, ೧೯೮೦, ೧೯೮೬ ಬುಕ್ಕೊ ೧೯೯೨ಟ್ಟ್ ಆಜಿ ವರ್ಷೊದ ಅವಧಿಲೆಗ್ ಕುಡಾ ಆಯ್ಕೆ ಆಪೆರ್. ರಾಜ್ಯ ಸಭೆತ ಸದಸ್ಯೆರಾದಿತ್ತಿನ ಪೊರ್ತುಡು, ಕೇಂದ್ರೀಯ ರಾಜ್ಯ ಮಂತ್ರಿಲಾ ಆದಿತ್ತೆರ್. ೧೯೯೯ ನೇ ಇಸವಿಡ್ ನಡತಿನ ೧೩ನೇ ಲೋಕಸಭೆತ ಓಟುಡ್ ಉತ್ತರಕನ್ನಡೊಡ್ದ್ ಗೆಂದ್ ದ್ ೫ ವರ್ಷ ಕೆಲಸ ಮಲ್ಪುವೆರ್. ೫ ವರ್ಷೊಡ್ದ್ ಬುಕ್ಕೊ ೨೦೦೪ನೇ ಇಸವಿಡ್ ನಡಪುನ ವೋಟುಡ್ ಸೋಪುವೆರ್.  ೨೦೦೪ ಬುಕ್ಕೊ ೨೦೦೯ ನೇ ಇಸವಿದ ನಡುಟ್ಟ್  ಅಖಿಲ ಭಾರತೀಯ ಕಾಂಗ್ರೆಸ್ ಕಮಿಟಿದ ಜನರಲ್ ಸೆಕ್ರಟರಿಯಾದ್ ಬೇಲೆ ಮಲ್ಪುವೆರ್.
೬ ಆಗಸ್ಠ್ ೨೦೦೯ ನೆತ್ತ ಇಸವಿಡ್ ಉತ್ತರಾಖಂಡದ ಸುರುತ್ತ ಪೊಂಜೊವು ರಾಜ್ಯಪಾಲೆಯಾದ್ ಆಯ್ಕೆ ಆಪೆರ್. ಮೇ ೨೦೧೨ಟ್ಟ್ ರಾಜ್ಯಸ್ಥಾನೊದ ರಾಜ್ಯಪಾಲೆ ಆಪೆರ್.

## ಪಾಲ್ ಪಡೆಯಿನ  ಕೆಲವು ಕಾರ್ಯಕ್ರಮೊದ ಚಿತ್ರೊಲು

Vishwa Konkani Sammelan.jpg|೧೯೯೫ ಡ್ ಆಯಿನ ವಿಶ್ವ ಕೊಂಕಣಿ ಸಮ್ಮೇಳನೊಡು ಆನಿದ ಮುಖ್ಯ ಮಂತ್ರಿ ದೇವೆಗೌಡೆರೆನೊಟ್ಟಿಗೆ.
The Speaker of the Lok Sabha, Shri Somnath Chatterjee addressing at the inauguration of the Orientation Programme for the media persons accredited to the press gallery of Lok Sabha, in New Delhi on July 28, 2006.jpg|ಲೋಕಸಭೆತ ಸ್ಫೀಕರ್ ಆದಿತ್ತಿನ ಸೋಮನಾಥ ಚಟರ್ಜಿನೊಟ್ಟುಗ್ ದಿಲ್ಲಿಡ್ ೨೦೦೬ ಟ್ಟ್ 
The Vice President, Shri Mohd. Hamid Ansari being received by the Governor of Rajasthan, Smt. Margaret Alva on his arrival, at Jaipur Airport, Rajasthan on May 04, 2013.jpg| ರಾಜಸ್ಥಾನದ ರಾಜ್ಯಪಾಲೆಯಾದ್ ಉಪ ರಾಷ್ಥಪತಿ ಶ್ರೀ ಮೊಹಮ್ಮದ್ ಅನ್ಸಾರಿ ನ್ ಎದುಕೊನುನೆ
The Governor of Uttarakhand, Smt. Margaret Alva and the Chief Minister of Uttarakhand, Shri Ramesh Pokhriyal holding the Queen’s Baton 2010 Delhi on it’s arrival at Dehradun, in Uttarakhand on July 06, 2010.jpg|ಉತ್ತರಾಕಂಡದ ರಾಜ್ಯಪಾಲೆಯಾದುಪ್ಪುನಗ ಉತ್ತರಾಖಂಡದ ಅಪಗದ ಮುಖ್ಯಮಂತ್ರಿ ಶ್ರೀ ರಮೇಶ ಪೊಕ್ರಿಯಾಲ್ ನೊಟ್ಟಿಗೆ
Manmohan Singh being conferred Honorary Doctorate Degree by the Governor of Uttarakhand, Smt. Margaret Alva, at the convocation ceremony of Govind Ballabh Pant University of Agriculture and Technology, in Pantnagar.jpg| ಉತ್ತರಾಖಂಡದ ರಾಜ್ಯಪಾಲೆಯಾದುಪ್ಪುನಗ ಅಪಗದ ಪ್ರಧಾನ ಮಂತ್ರಿ ಶ್ರೀ ಮನಮೋಹನ್ ಸಿಂಗ್‌ಗ್ ಗೌರವ ಡಾಕ್ಟರೇಟ್ ಕೊರ್ನಗ 


## ಉಲ್ಲೇಕೊಲು

ವರ್ಗೊ:ಮಹಿಳಾ ರಾಜಕಾರಿಣಿಲು
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ಜಾನಪದ ಸಿರಿಯಜ್ಜಿ

## ಕಿನ್ಯ ಪರಿಚಯ
**ಸಿರಿಯಜ್ಜಿ** (ಜಾನಪದ ಸಿರಿಯಜ್ಜಿ ) ಪುಟ್ಟಿದಿನಿ ಚಳ್ಳಕೆರ ತಾಲೂಕು ಯಲಗಟ್ಟೆ ಗೊಲ್ಲರಹಟ್ಟಿಡ್,ಮೆರ್ ಈರಪ್ಪ-ಕಾಡಮ್ಮ ದಂಪತಿಲೆನ ಮಗಳ್. ಬರವು ಕಲ್ತಿಜೆರ್ ಆಂಡಲ ಪದೊಕುಲೆನ್ ರಚನೆ ಮಲ್ತ್‌ದ್ ಜನೊಕುಲೆನ ಪುಗರ್ತೆ ಪಡೆತೆರ್. ಈ ಜಿಲ್ಲೆದ ಕಾಡುಗೊಲ್ಲೆರೆ ಜನಾಂಗ ಈ ಊರುದ ಒಂಜಿ ಸಂಸ್ಕೃತಿನ್ ಒರಿಪಾಯಿನ ಜನಾಂಗ. ಈ ಜನಾಂಗದ ಸಂಪ್ರದಾಯ, ನಂಬಿಕೆ ಬುಕ್ಕೊ ಆಚರಣೆಲೆಡ್ ತನ್ನನೆ ಆಯಿನ ವಿಷೇಷತೆ ಇತ್ತ್ಂಡ್. ಪರ್ಬೊದ ಪೊರ್ತುಡು, ಮದಿಮೆದ ಲೇಸ್‌ಡ್ ಅತ್ತ್ಂಡ ವೇದಿಕೆಡ್ ಅತ್ತ್ಂಡ ಕೇನುನಕುಲು ಇತ್ತ್ಂಡ ಸಿರಿಯಜ್ಜನ ಪದೊಕುಲು ಒಂಜೊಂಜೆ ಪಿದಯಿ ಬರೊಂದಿತ್ತ್ಂಡ್. ಎಲ್ಯೆಡ್ ನಟ್ಟಿದ ಪೊರ್ತುಡು, ದಿನ ನಿತ್ಯದ ಬೇಲೆ ಮಲ್ಪುನಗ,  ಧಾನ್ಯ ಎಡ್ಪುನಗ, ಪರ್ಬೊ ಅಂಚನೆ,ಮದಿಮೆಲೆಡ್-  ತನ್ನ ಅಜ್ಜಿ ಬುಕ್ಕೊ ಅಮ್ಮ ಪನೊಂದಿತ್ತಿನ ಪದೊಕುಲೆನ್ ಸಿರಿಅಜ್ಜಿ ಕಲ್ತೊಂದು ತನ್ನ ರಾಗೊಡು ಪನೊಂದು ತನ್ನ ಸೊತ್ತುದಲೆಕ್ಕ  ಜೋಪಾನವಾದ್ ದೀವೊಂದಿತ್ತೆರ್. ಮದಿಮೆ ಸಂಪ್ರದಾಯದ, ಜುಂಜಪ್ಪ, ಕ್ಯಾತಪ್ಪ, ಎತ್ತಪ್ಪ, ಚಿತ್ತಯ್ಯ, ಕಾಟಯ್ಯ, ಈರಣ್ಣ, ಕದರಿ ನರಸಿಂಹ, ಗೌರಸಮುದ್ರದ ಮಾರಮ್ಮ, ತಿರುಪತಿ ತಿಮ್ಮಪ್ಪ, ಕೊಂಡದ ಚಿತ್ತವ್ವ, ಕಾಟವ್ವ, ನಾಗಮ್ಮ ಇಂಚ ಮಾತ ಇಷ್ಟದೈವೊಲೆನ  ಪದ ಕಟ್ಟ್‌ದ್ ಪದ ಪನ್ಪಿನ  ಕಲೆತ ಗೇನ  ಸಿರಿಯಜ್ಜಿಗ್ ಪುಟ್ಟುದೊಟ್ಟುಗು ಬತ್ತಿನ ದೈವದತ್ತ ಕಲೆ.

## ಸಿರಿಯಜ್ಜಿನ ಜನಪದ ಪದೊಕುಲೆ ಭಂಡಾರ
ಬೆಳಗೆರೆ ಕೃಷ್ಣಶಾಸ್ತ್ರಿಲೆನ ಪ್ರೊತ್ಸಾಹೊಡು, ಸಿರಿಯಜ್ಜಿನ ಜನಪದ ಪದೊಕುಲೆ ಭಂಡಾರ ಬೊಲ್ಪುಗು ಬತ್ತ್ಂಡ್. ‘ಮಹಾಸತಿ ಕಾಟವ್ವ’, ‘ಕತ್ತಲೆ ದಾರಿ ದೂರ’ ಪನ್ಪಿ ಮೆರೆನ  ಕಥನಗೀತೆಲು ಜನೊಕುಲೆ ಪುಗರ್ತೆ ಪಡೆದ್ಂಡ್. ಗೊಲ್ಲ ಜನಾಂಗದ ದೇವೆರೆ ಪದೊಕುಲು ಜನೊಕುಲೆನ್ ಭಕ್ತಿದ ಕಡಲ್ಡ್ ಮುರ್ಕದ್ಂಡ್. ಡಾ. ಎ.ಕೆ. ರಾಮಾನುಜಮ್, ಜೀ.ಶಂ.ಪ., ಡಾ.ಎಚ್.ಎಲ್.ನಾಗೇಗೌಡ, ಬೆಳಗೆರೆ ಕೃಷ್ಣಶಾಸ್ತ್ರೀ, ಡಾ.ತೀ.ನಂ. ಶಂಕರನಾರಾಯಣ, ಡಾ.ಕೃಷ್ಣಮೂರ್ತಿ ಹನೂರು, ಡಾ. ಎಂ. ಚಿದಾನಂದಮೂರ್ತಿ, ಡಾ.ಮಲ್ಲೇಪುರಂ ಜಿ. ವೆಂಕಟೇಶ್ ಇಂಚಿತ್ತಿ  ಮಹಾನ್ ವಿದ್ವಾಂಸೆರ್ ಮೆರೆನ್  ಭೇಟಿಯಾದ್ ಮೆರೆನ ಮಾಮಲ್ಲ ಪ್ರತಿಭೆಗ್ ಸೊಲ್ಮೆ ಸಂದೊಯಿತ ಮಲ್ತ್‌ದೆರ್.. ಜನಪದ ವಿದ್ವಾಂಸೆ ಡಾ.ಕೃಷ್ಣಮೂರ್ತಿ ಹನೂರುರೆ ಸಿರಿಯಜ್ಜಿಡ್ದ್ ಸಂಪೊಲಿತ್‌ನ ಜಾನಪದ ಕಥನ ಗೀತೆಲೆನ್ ಕನ್ನಡ ವಿಶ್ವವಿದ್ಯಾಲಯ 'ಸಾವಿರ ಸಿರಿ ಬೆಳಗು' ಪನ್ಪಿ ಪುದರ್‌ಡ್ ಬೂಕುದ ರೂಪೊಡು ಬೊಲ್ಪುಗು ಕನತ್ಂಡ್. ಸಿರಿಯಜ್ಜಿನ 'ಬದುಕು ಮತ್ತು ಕಾವ್ಯ' (ಲೇಖಕೆ: ಡಾ.ಮೀರಾಸಾಬಿಹಳ್ಳಿ ಶಿವಣ್ಣ) ಈ ಬೂಕುನು ಬೆಂಗಳೂರು ವಿಶ್ವವಿದ್ಯಾಲಯದ ಗಾಂಧಿ ಅಧ್ಯಯನ ಸಂಸ್ಥೆ ಪ್ರಕಟ ಮಲ್ತ್‌ದ್ ಬೊಲ್ಪುಗು ಕನತ್ಂಡ್.

## ಗೌರವ/ಪ್ರಶಸ್ತಿ/ಪುರಸ್ಕಾರ
*ಗುಂಡೂರಾಯೆರ್ ಮುಖ್ಯಮಂತ್ರಿಳಾದಿತ್ತಿನ ಕಾಲೊಡು ಈ ಸಿರಿಯಜ್ಜಿಗ್ ‘ಜನಪದ ಸಿರಿ’ಪನ್ಪಿ ಬಿರ್ದ್ ಕೊರ್ದು ಮಾನಾದಿಗೆ ಮಲ್ತೆರ್. 
*ಊರುದ ಮಲ್ಲ ಪ್ರಶಸ್ತಿಯಾಯಿನ‘ನಾಡೋಜ ಪ್ರಶಸ್ತಿ ನ್ ಹಂಪಿ ಕನ್ನಡ ವಿಶ್ವವಿದ್ಯಾಲಯ ಕೊರ್ದು ಮಾನಾದಿಗೆ ಮಲ್ತ್ಂಡ್. 
*ಕರ್ನಾಟಕ ಜನಪದ ಅಕಾಡೆಮಿದ ‘ಜಾನಪದಶ್ರೀ’  ಪನ್ಪಿ ಬಿರ್ದ್ ಕೊರ್ದು ಮಾನಾದಿಗೆ ಮಲ್ತೆರ್
*ಮಸ್ತ್ ಸಂಘ-ಸಂಸ್ಥೆಲು, ಜನಪದ ಮೇಳ, ಮಠೊಕುಲೆಡ್ದ್ ಪ್ರಶಸ್ತಿ ಪಡೆಯಿನ ಸಿರಿಯಜ್ಜಿ  ‘ನಡತೊಂದುಪ್ಪುನ ಜಾನಪದ ಕೋಶ’ ಪಂದ್ ಪುಗರ್ತೆಪಡೆತೆರ್.
*ಸಾವಿರೊಡ್ದು ಜಾಸ್ತಿ ಜನಪದ ಪದೊಕುಲೆನ್ ನೆನೆಪು ದೀವೊಂದು ಕಂಪ್ಯೂಟರ್ಡ್‌ಲ ಬೇಗೊನೆ ಮದಿಮೆ, ಧಾನ್ಯ ಬೀಸ್‌ನಗ,ಧಾನ್ಯ ಎಡ್ಪುನ ಪೊರ್ತುಡು ಪನೊಂದಿತ್ತೆರ್ ಅರೆನ ಈ ನೆನೆಪು ಶಕ್ತಿಗಾದೆ ಅರ್ ಜನಪದ ಸಿರಿಯಜ್ಜಿ ಪಂದ್ ಪುಗರ್ತೆ ಪಡೆಯೆರ್

## ಅಂತ್ಯ
ಜಾನಪದ ಸಿರಿಯಜ್ಜಿ ೨೦೦೯ಡ್  ತನ್ನ ೯೭ ನೇ ಪ್ರಾಯೊಡು  ಚಳ್ಳಕೆರೆ ತಾಲೂಕು ಯಲಗಟ್ಟೆ ಗೊಲ್ಲರಹಟ್ಟಿಡ್  ಅನಾರೋಗ್ಯದ ಕಾರಣೊಡು ದೈವಾದಿನರಾಪೆರ್.

## ಉಲ್ಲೇಕೊಲು

ವರ್ಗೊ:ಜಾನಪದ ಕಲಾವಿದೆರ್
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ಗಾಂಧಾರಿ

**ಗಾಂಧಾರಿ** ಪನ್ಪಿನ ಮಹಾಭಾರತ್ ಮಹಾಕಾವ್ಯೊಡು  ಬರ್ಪುನ ಒಂಜಿ ಪಾತ್ರ.ಗಾಂಧಾರ ದೇಶದ (ಇತ್ತೆದ ಕಾಂದಹಾರ್, ಅಫ್ಘಾನಿಸ್ಥಾನ)ರಾಜೆ ಆಯಿನ ಸುಬಲನ ಮಗಳ್ ಅಂಚನೆ  ಕುರುವಂಶದ ಮಹಾರಾಜೆರಾಯಿನ ಧೃತರಾಷ್ಟ್ರನ ಬುಡೆದಿ. ಪುಟ್ಟುಡ್ದೆ ಕುರ್ಡೆಯಾಯಿನ ತನ್ನ ಕಂಡನಿ ಧೃತರಾಷ್ಟ್ರಗ್ ಕಣ್ಣ್ ತೊಜಂದಿನೆಡ್ದಾರ ಎಂಕ್‌ಲ ಪಿದಯಿದ ಲೋಕ ತೂಪುನ ಇಷ್ಟ ಆವಂದೆ ತನ್ನ ಕಣ್ಣ್‌ಗ್ ಕುಂಟು ಕಟ್ಟೊನುವಳ್. ದುರ್ಯೋಧನೆ, ದುಶ್ಯಾಸನೆರ್ ಸೇರ್ದ್ ೧೦೦ ಜನ ಕೌರವೆರ್ ಅಂಚನೆ ದುಶ್ಯಲೆ ಗಾಂಧರಿನ ಜೋಕುಲು.

## ಸುರುತ  ಜೀವನ
ಗಾಂಧಾರಿ ಅರೆನ ಧರ್ಮನಿಷ್ಠೆ ಬುಕ್ಕೊ ಸದ್ಗುಣೊಕ್ಕು ಪುಗರ್ತೆ ಪಡೆತೆರ್. ಗಾಂಧಾರಿನ್ ಬುದ್ಧಿವಂತಿಕೆದ ದೇವತೆಯಾಯಿನ "ಮಾತಿನ" ಅವತಾರ ಪಂದ್ ಎನ್ನಿವೆರ್. ಗಾಂಧಾರ ರಾಜೆ ಆಯಿನ ಸುಬಲನ ಮಗಳಾದ್ ಗಾಂಧಾರಿ ಭೂಮಿದ ಮಿತ್ತ್ ಪುಟ್ಟುವೆರ್ ಬುಕ್ಕೊ ಅರೆನ ಅಪ್ಪೆ ಅಮ್ಮೆ 'ಗಾಂಧಾರಿ' ಪನ್ಪಿ ಪುದರ್ ದೀಪೆರ್.  ಧೃತರಾಷ್ಟ್ರನ್ ಮದುವೆಯಾಪಿನ ದುಂಬು  ಅರೆನ್ ಗಾಂಧಾರ-ರಾಜ-ದುಹಿತಾ (ಗಾಂಧಾರ ರಾಜನ ಮಗಳ್), ಸೌಬಲೇಯಿ, ಸೌಬಲಿ, ಸುಬಲಜ, ಸುಬಲ-ಪುತ್ರಿ ಬುಕ್ಕೊ ಸುಬಲಾತ್ಮಜ (ಮಾತ ಅರ್ಥ 'ಸುಬಾಲೆರೆ ಮಗಳ್') ಪಂದ್ ಲೆತ್ತೊಂದಿತ್ತೆರ್.

## ಧೃತರಾಷ್ಟ್ರನೊಟ್ಟುಗು ಮದಿಮೆ
ದೆಹಲಿ ಬುಕ್ಕೊ ಹರಿಯಾಣ ಪ್ರದೇಶದ ಕುರು ಸಾಮ್ರಾಜ್ಯದ ಮಲ್ಲ ರಾಜಕುಮಾರ್ ಆಯಿನ ಧೃತರಾಷ್ಟ್ರನೊಟ್ಟುಗು ಗಾಂಧಾರಿನ ಮದಿಮೆದ  ಏರ್ಪಡ್ ಆಪುಂಡು. ಅಕುಲೆನ  ಮದಿಮೆನ್ ಭೀಷ್ಮೆರ್ ಏರ್ಪಡ್ ಮಲ್ಪುವೆರ್.  ಪುಟ್ಟುಡ್ದೆ ಕುರ್ಡೆಯಾಯಿನ ತನ್ನ ಕಂಡನಿ ಧೃತರಾಷ್ಟ್ರಗ್ ಕಣ್ಣ್ ತೊಜಂದಿನೆಡ್ದಾರ ಎಂಕ್‌ಲ ಪಿದಯಿದ ಲೋಕ ತೂಪುನ ಇಷ್ಟ ಆವಂದೆ ತನ್ನ ಕಣ್ಣ್‌ಗ್ ಕುಂಟು ಕಟ್ಟೊನುವಳ.  ಮಹಾಭಾರತ ಕಾವ್ಯೊಡು ಗಾಂಧಾರಿ ಬಗ್ಗೆಟ್  ಪೊರ್ಲುದ ಅಂಚನೆ ಸದ್ಗುಣಶೀಲೆ ಬುಕ್ಕೊ ಕಂಡನಿಯಗ್ ಸರಿಯಾಯಿನ ಬುಡೆದಿ ಪಂದ್ ವಿವರಣೆ ಉಂಡು.

## ಮಹಾಭಾರತೊಡು ಗಾಂಧಾರಿನ ಚಿತ್ರಣ
*ಮಹಾಭಾರತೊಡು ಕೌರವೆರೆಗ್ ಖಳನಾಯಕೆರ್ ಪನ್ಪಿ ಪುದರ್ ಇತ್ತ್ಂಡಲ ಗಾಂಧಾರಿಗೆ ಮಾತ್ರ ಮಲ್ಲ ತಾನಮಾನ ಇತ್ತ್ಂಡ್. ತನ್ನ ಜೋಕುಲಾಯಿನ ಕೌರವೆರೆಗ್  ಬುಧ್ಧಿ ಪನ್ಡ್ ಯುಧ್ಧ ಆಪಿನೆನ್ ತಪ್ಪದ್ ಪಾಂಡವೆರೆನೊಟ್ಟುಗು ರಾಜಿ ಮಲ್ಪಾವೊಡುಂದು ಮಸ್ತ್ ಸರ್ತಿ ಪ್ರಯತ್ನ ಮಲ್ತ್‌ದ್ ಪ್ರಯೋಜನ ಆಪುಜಿ. ಪುರಾಣದ ಪ್ರಕಾರ ಗಾಂಧಾರಿ ಮಾಮಲ್ಲ ಶಿವನ ಭಕ್ತೆಯಾದಿತ್ತ್‌ದ್ ಕಂಡನಿಯಗೋಸ್ಕರ ತಾನ್ ಮಲ್ತಿನ ತ್ಯಾಗೊಡ್ದಾತ್ರ  ವಿಶೇಷವಾಯಿನ ಶಕ್ತಿನ್ ಪಡೆದಿಪ್ಪುವೆರ್. ಯಾಪಲ ಮುಚ್ಚಿದೇ ಇಪ್ಪುನ ಗಾಂಧಾರಿನ ಕಣ್ಣ್‌ಲೆಗ್ ಭಾರಿ ಶಕ್ತಿ ಇತ್ತ್ಂಡ್ ಪಂದ್ ಕಥೆಟ್ ತೆರಿದ್ ಬರ್ಪುಂಡು. 
*ಮಹಾಭಾರತೊದ ಪ್ರಕಾರ ಮದಿಮೆಡ್ದ್ ಬುಕ್ಕೊ  ಒಂಜೇ ಒಂಜಿ ಸರ್ತಿ  ಮಾತ್ರ ಗಾಂಧಾರಿ ತನ್ನ ಕಣ್ಣ್‌ಗ್ ಕಟ್ಟಿನ ಕುಂಟು ಬಿಚ್ಚುವಳ್.  ಕುರುಕ್ಷೇತ್ರ ಯುದ್ದೊದ ಪೊರ್ತುಡು ವಿಶೇಷ ಶಕ್ತಿ ಉಪ್ಪುನ  ತನ್ನ ಕಣ್ಣ್‌ಲೆಡ್ದ್  ದುರ್ಯೋಧನನ ಸರೀರೊನು ವಜ್ರಕಾಯ ಆದ್ ಮಲ್ಪುನ ಸಲುವಾದ್ ತನ್ನ ಎದುರು ನಿರ್ವಸ್ತ್ರವಾದ್(ಮೈಟ್ ಕುಂಟುದಾಂತೆ) ಬತ್ತ್‌ದ್ ಉಂತೆರೆ ಮಗಕ್ ಪನ್ಪಳ್ 
* ಉಂದೆನ್ ಶ್ರೀಕೃಷ್ಣೆ ತೆರಿದ್ ನಗ್ನವಾದ್ ಪೋಪಿನ  ದುರ್ಯೋಧನನ್ ತೂದು ತೆಲಿತ್‌ದ್ ಆಯಗ್ ನಾಚಿಕೆ ಆಪಿಲೆಕ್ಕ ಮಲ್ಪುವೆ.ನಾಚಿಕೆಯಾಯಿನ ದುರ್ಯೋಧನೆ ಪೂರ್ತಿ ವಿವಸ್ತ್ರ ಆದ್ ಪೋಪಿನ  ಬದಲ್ ಸೊಂಟಡ್ದ್ ತೊಡೆ ಮುಟ್ಟ ಮುಚ್ಚೊಂದು ಪೋದು ತನ್ನ ಅಪ್ಪೆ ಗಾಂಧಾರಿನ ಎದುರು ಉಂತುವೆ. ಗಾಂಧಾರಿ ಆಯನ ಸೊಂಟ, ತೊಡೆತ ಭಾಗ ಬುಡ್ದು ಬಾಕಿ ಭಾಗೊನು ಮಾತ್ರ ವಿವಸ್ತ್ರವಾದ್ ತೂಪಲ್.
* ಉಂದೆನ್ ತೆರಿನ ಶ್ರೀಕೃಷ್ಣೆ ಗದಾಯುಧ್ಧದ ಪೊರ್ತುಡು ಭೀಮಗ್ ತನ್ನ ತೊಡೆನ್ ತಟ್ಟ್‌ದ್ ತೋಜಾದ್ ಆಯೆ ದುರ್ಯೋಧನನ ತೊಡೆಕ್ ಹಾಕುಲೆಕ್ಕ ಮಲ್ಪುವೆ ಪಂದ್ ತೆರಿದ್ ಬರ್ಪುನ ಸಂಗತಿ. ಮಹಾಭಾರತ ಯುದ್ಧೊಡು ತನ್ನ ಮಾತ ಜೋಕುಲೆನ  ಸಾವುಗು(ಮರಣ) ಕೃಷ್ಣೆನೆ ಕಾರಣ ಪನ್ಪಿ ಕೋಪೊಡು ಗಾಂಧಾರಿ ಯದುವಂಶಲ ಸರ್ವನಾಶ ಆವಡ್ ಪಂದ್ ಶ್ರೀಕೃಷ್ಣಗ್ ಶಾಪ ಕೊರ್ಪೆರೆಂದ್ ತೆರಿದ್ ಬರ್ಪುಂಡು.

## ಮರಣ
ಕೌರವೆರೆನ  ಅಂತ್ಯೊಡ್ದು ಬುಕ್ಕೊ ತನ್ನ ಕಂಡನಿ ಬುಕ್ಕೊ  ಕುಂತಿನೊಟ್ಟುಗು ವಾನಪ್ರಸ್ಥೊಗು ಪೋಯಿನ ಗಾಂಧಾರಿಗ್ ಅವೆಡ್ದ್ ಬುಕ್ಕೊ  ಕಾಳ್ಗಿಚ್ಚಿಡ್ದ್(ಸೂ ದುರಂತ) ಅಂತ್ಯ ಆಪುಂಡು ಪನ್ಪಿನ ಪುರಾಣದ ಕಥೆ.

## ಉಲ್ಲೇಕೊಲು

ವರ್ಗೊ:ಪುರಾಣೊಡುಪ್ಪುನ ಪೊಂಜೊವುಲು
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ಹಿಂದೂ

**ಹಿಂದೂ**ಲು ಅಕ್‌ಲೆನ್ ಅಕ್‍ಲ್ ಸಾಂಸ್ಕೃತಿಕವಾದ್, ಜನಾಂಗೀಯವಾದ್ ಅತ್ತ್ಂಡ ಧಾರ್ಮಿಕವಾದ್ ಹಿಂದೂ ಧರ್ಮದ ಅಂಶೊಲೆನ್ ಅನುಸರಿಸುನ ವ್ಯಕ್ತಿಯಾದ್ ಪರಿಗಣಿಸಬೆರ್.

## ಉಲ್ಲೇಕೊಲು
ತಿಲೋತ್ತಮೆ

**ತಿಲೋತ್ತಮೆ** ಸ್ವರ್ಗೊದ ಬಾರೀ ಪೊರ್ಲುದ ಅಪ್ಸರೆ. ಪೊರ್ಲುದ ವಿಷಯೊಡ್ 108 ಅಪ್ಸರೆನಕೆಲೆಡ್‌ಲಾ ತಿಲೋತ್ತಮೆ‌ನೇ ಮಲ್ಲೆ.

## ತಿಲೋತ್ತಮೆನ ಪುಟ್ಟು
ಸಂಸ್ಕೃತೊಡು **ತಿಲ್/ತಿಲ** ಪಂಡ **ಎಡ್ಮೆ**, **ಉತ್ತಮ** ಪಂಡ **ಮಸ್ತ್ ಎಡ್ಡೆಂತಿನ**, **ಎತ್ತರವಾಯಿನ** ಪಂಡ್‌ದ್ ಅರ್ಥ. ಅಂಚಾದೆ **ತಿಲೋತ್ತಮೆ** ಪಂಡ ಮಸ್ತ್ ಎಲ್ಯ ಎಲ್ಯ ಉತ್ತಮವಾಯಿನ ಗುಣೊಕುಲೆನ್ ಒಂಜಾದ್ ಆತಿನಾಲ್ ಪನ್ಪೆರ್. ಮಹಾಭಾರತೊದ ಪ್ರಕಾರ ಬ್ರಹ್ಮೆ ಪಂಡಿನೆಕ್ಕ್, ಜಗತ್ತ್‌ದ ಪೂರಾ ಎಡ್ಡೆ ವಸ್ತುದ ಎಲ್ಯ ಎಲ್ಯ ಭಾಗ ದೆತೊಂದು ವಿಶ್ವಕರ್ಮೆ ತಿಲೋತ್ತಮೆನ್ ಸೃಷ್ಠಿ ಮಲ್ತೆರ್ಗೆ. ಕೆಲವು ಪುರಾಣೊದ ಪ್ರಕಾರ ತಿಲೋತ್ತಮೆ ಬ್ರಹ್ಮನ ಯಜ್ಙ ಕುಂಡೊಡ್ದ್ ಪುಟ್ಟಿನೀಂದ್ ಕೆಲವೆರ್ ಪನ್ಪೆರ್.

## ಪದ್ಮ ಪುರಾಣೊಡ್ ತಿಲೊತ್ತಮೆ
ಪದ್ಮ ಪುರಾಣೊದ ಪ್ರಕಾರ ತಿಲೋತ್ತಮೆ ಆಲೆನ ದುಂಬುದ ಜನ್ಮೊಡು ಕುಬ್ಜಾ ಪನ್ಪಿನ ಒಂಜಿ ಕುರೂಪಿ ವಿಧವೆ ಆದಿತ್ತಲ್. ಕುಬ್ಜಾ 8 ವರ್ಷ ತಪಸ್ಸು ಮಲ್ತದ್ ಕಡೆಕ್ ಮಗಪೂಜೆ ಮಲ್ತದ್ ದೇವಲೋಕೊಡು ತಿಲೊತ್ತಮೆಯಾದ್ ಪುಟ್ಟಿಯಲ್.

## ಬ್ರಹ್ಮ ವೈವರ್ಥ ಪುರಾಣೊಡ್ ತಿಲೋತ್ತಮೆ
ಬಲಿ ಚಕ್ರವರ್ತಿನ ಪುಲ್ಲಿ ಸಹಸಿಕನೊಟ್ಟಗ್ ಗುಪ್ತ ಪ್ರೇಮ ಸಲ್ಲಾಪೊಡು ಉಪ್ಪುನಗ ದುರ್ವಾಸ ಮುನಿನ ತಪಸ್ಸ್‌ಗ್ ತೊಂದರೆ ಆಪುಂಡು. ಉಂದೆಡ್ದ್ ಕೋಪ ಬತ್ತ್‌ದ್ ದುರ್ವಾಸೆರ್ ಸಹಸಿಕಗ್ ಕತ್ತೆ ಆವರೆ ಬುಕ್ಕೊ ತಿಲೋತ್ತಮೆಗ್ ಬಾಣಾಸುರೆ ಪನ್ಪಿನ ರಕ್ಕಸನ ಮಗಲ್ ಉಷಾ ಆದ್ ಪುಟ್ಟರೆ ಶಾಪ ಕೊರ್ಪೆರ್.

## ಮಹಾಭಾರತೊಡು ತಿಲೋತ್ತಮೆನ ಕತೆಕುಲು
thumb|ಕಾಂಬೋಡಿಯಾಡ್ ಉಪ್ಪುನ ಸುಂದ, ಅಸುಂದ ತಿಲೋತ್ತಮೆಗಾದ್ ಪೆಟ್ಟ್ ಮಲ್ಪುನ ಚಿತ್ರ

### ಸುಂದ ಅಸುಂದನ ನಾಶ
ನಾರದೆರ್ ಪಾಂಡೆವೆರೆಗ್ ತಿಲೋತ್ತಮೆನ ಕಥೆ ಪನ್ಪೆರ್. ಎಂಚ ತಿಲೋತ್ತಮೆ ಸುಂದ ಬುಕ್ಕೊ ಅಸುಂದ ಪನ್ಪಿನ ರಕ್ಕಸೆರೆನ ಸಾವುಗ್ ಕಾರಣ ಆಪುಲಾ ಅಂಚೆನೇ ದ್ರೌಪದಿಲಾ ಪಾಂಡೆರೆನ ನಾಶೊಗ್ ಕಾರಣ ಆವರೆಗ್ ಯಾವುಂದು ಪಂದಡ್ದ್ ತಿಲೋತ್ತಮನ ಕಥೆ ಪನ್ಪೆರ್. ಸುಂದ ಬುಕ್ಕೊ ಅಸುಂದ ಪನ್ಪಿನ ಅಣ್ಣೆ ಮೆಗ್ಯೆ ಹಿರಣ್ಯಕಶಿಪುನ ವಂಶದಕುಲು. ಮೊಕುಲು ವಿಂಧ್ಯ ಪರ್ವತೊಡು ಕಠಿಣ ತಪ್ಪಸ್ಸ್‌ಗ್ ಕುಲ್ಲುವೆರ್. ಮೊಕಲೆನ ತಪಸ್ಸಡ್ದ್ ಲೋಕೊನೆ ಬೆಚ್ಚ ಆಪುಂಡು. ಏರೆರ್ದ್‌ಲಾ ಅಕ್‌ಲೆನ ತಪಸ್ಸ್‌ನ ಹಾಳ್ ಮಲ್ಪರೆ ಆವಂದಿನದಗ, ಬ್ರಹ್ಮೆ ಅಕಲೆಗ್ ಅಕೆಲೆನ ಉಲಾಯಿದ ಲಡಾಯಿಡ್ ಮಾತ್ರ ಸಯ್ಪೆರ್ ಪನ್ಪಿನ ವರ ಕೊರ್ಪೆರ್. ನನ ಎಂಕಲೆನ್ ಏರ್‌ಲಾ ಕೆರಿಯರೆ ಸಾಧ್ಯ ಇಜ್ಜಿ ಪಂಡ್‌ದ್ ಮೂಜಿ ಲೋಕೊಗ್‌ಲಾ ಉಪದ್ರ ಕೊರಿಯೆರೆ ಶುರು ಮಲ್ಪುವೆರ್. ಅದಗ ಬ್ರಹ್ಮೆ, ವಿಶ್ವಕರ್ಮನ ಸಹಾಯೊಡ್ ತಿಲೋತ್ತಮೆನ್ ಉಂಡುಮಲ್ಪುವೆರ್. ಅತೀ ಪೊರ್ಲುದ ತಿಲೋತ್ತಮೆನ್ ಮಸ್ತ್ ಪೊರ್ತು ತೂವರೆಗ್ ಏರೆಗ್ಲಾ ಸಾದ್ಯ ಇಜ್ಜಾಂಡ್. ಇಂಚಿತ್ತಿ ತಿಲೋತ್ತಮೆ ಸುಂದ ಅಸುಂದೆರ್ ಇತ್ತಿನಡೆ ಅರ್ಧರ್ಧ ಕುಂಟು ಪಾಡೊಂದು ಬರ್ಪೊಲು. ಆಲೆನ್ ತೂದು ರಡ್ಡ್ ಜನೊಕುಲಾ ಆಸೆ ಆಪುಂಡು. ಅಲೆನ್ ರಡ್ಡ್ ಕೈಟ್‌ಲಾ ಅಂಚಿ ಇಂಚಿಡ್ ಪತ್ತೊಂದು ಆಲೆಡ ಮದ್ಮೆ ಆಪಿಲೆಕ್ಕ ಕೇನುವೆರ್. ಕಡೆಕ್ ಅವ್ವೇ ವಿಷಯೊಗ್ ರಡ್ಡ್ ಜನಲಾ ಗಲಾಟೆ ಮಲ್ತೊಂದು ಸಯ್ಯ್ ಪೆರ್. ಉಂದೆಡ್ದ್ ಕುಷಿಯಾಯಿನ ಬ್ರಹ್ಮೆ ಆಲೆಗ್ ಮೂಜಿ ಲೋಕೊಡ್‌ಲಾ ಸ್ವತಂತ್ರವಾದ್ ತಿರ್ಗುನ ವರ ಕೊರ್ಪೆರ್.

### ಶಿವನ ಮಿತ್ತ್‌ದ ಮೋಹ
ಶಿವನ್ ಸೆಳೆಯೆರೆಗ್ ಕೈಲಾಸೊಗ್ ಪೋಪಿನ ತಿಲೋತ್ತಮೆ ಅಲ್ಪನೆ ಸುತ್ತು ಬನ್ನಗ ಆಲೆನ್ ತೂವರೆಗ್ ನಾಲ್ ಮೋನೆ ಉಂಡು ಮಲ್ತೆರ್ಂದ್ ಪನ್ಪೆರ್. ನನೊಂಜಿ ಕಥೆತ ಪ್ರಕಾರ, ತಿಲೋತ್ತಮೆನ್ ತೂವೊಂದು ಇತ್ತಿನ ಶಿವನ ಕಣ್ಣ್‌ನ್ ನಾರದನ ಪಾತೆರ ಕೇಂದ್ ಕೋಪೊಡು ಪಾರ್ವತಿ ಮುಚ್ಚುವೆರ್. ಅದಗ ಮೂಜಿ ಲೋಕೊಡ್‌ಲಾ ಕತ್ತಲೆ ಆಪುಂಡು. ಅವೆನ್ ತಡೆಪೆರೆ ಶಿವೆ ಮೂಜಿನೇ ಕಣ್ಣ್‌ನ್ ಸೃಷ್ಠಿ ಮಲ್ತ್‌ದ್ ಜಗತ್ತ್‌ನ್ ಬೊಲ್ಪು ಮಲ್ತೆರ್.

## ಕಥಾಸರಿತಸಾಗರೊಡು ತಿಲೋತ್ತಮೆ
೧-೨ ನೇ ಶತಮಾನೊದ ಪೈಶಾಚಿ ಬಾಸೆದ ಬೃಹತ್ಕಥಾ ಉಂದೆತ್ತ ೧೧ ನೇ ಶತಮಾನೊಡ್ ಆಯಿನ ಸಂಸ್ಕೃತ ಅನುವಾದ **ಕಥಾಸರಿತಸಾಗರೊ**ಡು ತಿಲೋತ್ತಮೆನ ಕಥೆ ಬರ್ಪುಂಡು. ಸಹಸ್ರನಿಕ ಪನ್ಪಿನ ರಾಜೆ ಇಂದ್ರ ಲೋಕೊಡ್ದ್ ಬನ್ನಗ ತಿಲೋತ್ತಮೆ ಒಂಜಿ ವಿಷಯ ಪನಿಯರೆ ಉಂತರೆ ಪನ್ಪಲ್. ಆಂಡ ಆಯನ ಸ್ನೇಹಿತೆ ಅಪ್ಸರೆ ಅಲಂಬುಸನ ನೆನಪುಡು, ತಿಲೋತ್ತಮೆ ಪನ್ನಿನೆನ್ ಆಯೆ ಮರಪುವೆ. ಉಂದೆದ್ತಾತ್ರ  ಕೋಪೊಡು `ಈ ಏರೆನ್ ನೆನಪು ಮಲ್ದತ್ ಎನನ್ ಮರೆತನ ಅಕಲೆಡ್ದ್ ೧೪ ವರ್ಷ ದೂರ ಆಲಾ' ಪಂಡ್‌ದ್ ರಾಜಗ್ ತಿಲೋತ್ತಮೆ ಶಾಪ ಕೊರ್ಪಲ್.

## ತಿಲೋತ್ತಮೆಗ್ ಸಂಬಂಧಿಸಿದಿನ ಚಿತ್ರೊಲು

Fronton Cambodge Musée Guimet 9972.jpg|Fronton Cambodge Musée Guimet 9972



## ಉಲ್ಲೇಕೊಲು

ವರ್ಗೊ:ಅಪಸ್ಸರೆ
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ರಂಭೆ

**ರಂಭೆ** ದೇವಲೋಕದ ಅಪ್ಸರೆ. ನೃತ್ಯ, ಪದ ಬುಕ್ಕೊ ಪೊರ್ಲುಡ್ ರಂಭೆನ್ ಸೋಪಾವರೆ ಏರೆಗ್ ಸಾಧ್ಯ ಇಜ್ಜಿ ಪಂಡ್ದ್ ಪುರಾಣೊಡು ಬರ್ಪುಂಡು. ರಂಭೆನ ಪುಟ್ಟು ಸಮುದ್ರ ಮಥನೊದ ಪೊರ್ತುಗ್ ಆತಿನಿ 

## ಪುರಾಣೊಡು ಕತೆಕುಲು
### ವಿಶ್ವಾಮಿತ್ರನ ಶಾಪ
ಪುರಾಣೊದ ಕತೆಕ್ ಲೆದ ಪ್ರಕಾರ ಋಷಿಕ್ಲೆನ ತಪಸ್ಸ್ ನ್ ಹಾಳ್ ಮಲ್ಪರೆ ಇಂದ್ರೆ ರಂಭೆನ್ ಕಡಪುರೊಂದಿತ್ತೆ. ಒಂಜಿ ಸರ್ತಿ ಬ್ರಹ್ಮರ್ಷಿ ಆವೊಡುಂದು ತಪಸ್ಸು ಮಲ್ತೊಂದಿತ್ತಿನ ವಿಶ್ವಾಮಿತ್ರನ ತಪಸ್ಸ್ ನ್ ಹಾಳ್ ಮಲ್ಪರೆ ಇಂದ್ರೆ ರಂಭೆನ್ ಕಡಪುರುವೆ. ಉಂದು ಗೊತ್ತಾದ್ ವಿಶ್ವಾಮಿತ್ರೆರ್ ಆಲೆಗ್ 10,000 ವರ್ಷ ಕಲ್ಲಾದ್ ಉಪ್ಪುನ ಶಾಪ ಕೊರ್ಪೆರ್.

### ರಾವಣಗ್ ಶಾಪ
ಪುರಾಣೊಡು ರಂಭೆ ಕುಬೇರನ ಮಗೆ ನಲಕುವರನ ಬೊಡೆದಿ.  ಒಂಜಿ ಸಲ ಕಂಡನನ್ ತೂವೆರ ಕೈಲಾಸೊಗ್ ಪೋನಗ ರಾವಣೆ ಆಲೆನ್ ತೂದು ಆಲೆನ ರೂಪೊಗು ಮರ್ಲಾಪೆ. ಆಲೆನ್ ಪುದೆಲ್ಗ್ ಒಯಿತೊಂದು ಪೋಪೆ. ರಂಭೆ ಬುಡಿಯರೆ ಏತ್ ವಿನಂತಿ ಮಲ್ತ್ಂಡಲಾ ಬುಡಂದೆ ಆಳೆನ್ ಹಾಳ್ ಮಲ್ಪುವೆ. ತಿರ್ತ್ ಬೂರ್ದಿನ ರಂಭೆನ್ ಬುಡ್ದ್ ರಾವಣೆ ಆಯನ ರಾಜ್ಯೊಗ್ ಪೋಪೆ. ಒಂತೆ ಪೊರ್ತುಡ್ದ್ ಬುಕ್ಕೊ ಅಡೆ ಬರ್ಪಿನ ನಲಕುವರೆ ಬೊಡೆದಿನ್ ತೂಪೆ. ಕೋಪೊಡ್ ಆಯನ ಮಾಮ ರಾವಣಗ್ ಆಯೆ ಶಾಪ ಕೋರ್ಪೆ. ಉಂದೆಡ್ದ್ ಬುಕ್ಕೊ ಒವ್ವೇ ಪೊಣ್ಣನ್ ರಾವಣೆ ಹಾಳ್ ಮಲ್ಪರೆ ಪ್ರಯತ್ನ ಮಲ್ತಂಡ 7 ತುಂಡು ಆದ್ ಪೋವೊಡು ಪಂಡ್ದ್ ಶಾಫ ಕೊರ್ಪೆ. ಕೆಲವು ಕತೆತ ಪ್ರಕಾರ ರಂಭೆನೇ ಆ ಶಾಪನ್ ರಾಮಣಗ್ ಕೊರ್ಪಿನಿ. ಈ ಶಾಪೊಢ್ದಾತ್ರನೇ ರಾವಣೆ ಸೀತೆನ್ ಅಪಹರಣ ಮಲ್ತಿ ಬುಕ್ಕೊ ಸಯ್ತಿನಿ ಪಂಡ್ದ್ ಪುರಾಣೊದ ಕಥೆ ಪನ್ಪುಂಡು.

## ರಂಭೆನ ವಿಶೇಷತೆ
ರಂಭೆನ ಪುದರ್ ದ ವೃತೊನ್ ಕೆಲವು ಕಡೆಟ್ ಮಲ್ಪುವೆರ್. ಶುಕ್ಲ ಪಕ್ಷೊಡ್ ಮಲ್ಪುನ ರಂಭಾತೀಜ್ ಪನ್ಪಿನ ವೃತೊನ್ ಸೌಭಾಗ್ಯ, ಸಂತಾನ ಸುಖೊಕ್ ಮಲಪುವೆರ್. ಕಾರ್ತಿಕ ತಿಂಗೊಲುದ ಒಂಜಿ ಕೃಷ್ಣ ಪಕ್ಷೊದ ಒಂಜಿ ಏಕಾದಶಿದ್ ರಂಭಾ ಏಕಾದಶಿ ವೃತ ಮಲ್ಪುವೆರ್.

## ಚಿತ್ರ ಸಂಪುಟ

Shuk Rambha.jpg|ರಂಭೆ
The Celestial Nymph Pleads with the Sage (6125105762).jpg|thumb|ಋಷಿಡ ಮಾಪು ಕೇನುನ ರಂಭೆ
Viswamitra comes upon Rambha at the sound of cuckoo.jpg|ಕೋಗಿಲೆ ಬುಲ್ಪುನ ಶಬ್ಧ ಕೇನ್ದ್ ರಂಭೆನ್ ತೂಪಿನ ವಿಶ್ವಾಮಿತ್ರ


## ಉಲ್ಲೇಕೊಲು

ವರ್ಗೊ:ಅಪ್ಸರೆ
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ಸರೋಜಿನಿ ಶೆಟ್ಟಿ

ತುಳು ರಂಗಭೂಮಿ, ತುಳು ಸಿನೆಮಾ ಬುಕ್ಕೊ ಕನ್ನಡ ಸಿನೆಮೊಡು ಮೇರ್ ಹಿರಿಯ ಕಲಾವಿದೆ.

## ಬಾಲ್ಯ
ಮೆರೆನ ಪುಟ್ಟು ಪುದರ್ ಶರ್ವಾಣಿ. ಕೆ ಎನ್ ಟೈಲರ್ ಸರೋಜ ಪಂಡ್ದ್ ದೀಯಿನ ಪುದರ್ ಬುಕ್ಕೊ ಸರೋಜಿನಿ ಆಂಡ್. ಅಮ್ಮೆರೆನ್ ಎಲ್ಯೆಡೇ ಕಳೆಯೊಂದಿನ ಮೇರೆಗ್ ಅಪ್ಪೆನ ಪ್ರೋತ್ಸಾಹ ಮಸ್ತ್ ಇತ್ತ್ಂಡ್. ಶಾಲೆಡುಪ್ಪುನಗನೇ ನಾಟಕದ ಬಗೆಟ್ ಆಸಕ್ತಿ ಇತ್ತಿನ ಮೇರ್, ತನ್ನ ೧೧ನೇ ವರ್ಸೊಗು **ಮಲ್ಲಿಮದ್ಮೆ** ಪನ್ಪಿ ನಾಟಕೊಡ್ ಆಣ ವೇಷ ಪಾಡ್ದೆರ್. ಶಾಲೆದ ಸಮಾರಂಭೊಲೆಡ್ ನಡಪುನ ನಾಟೊಲುಕೆಡ್ ಆರ್ ಪಾಲ್ ಪಡೆಯೊಂದಿತ್ತೆರ್. ಆರೆಗ್ ಈ ವಿಷೊಯೊಡು ಆರೆನ ಶಿಕ್ಷಕೆರೆನ ಪ್ರೊತ್ಸಾಹ ಮಸ್ತ್ ಇತ್ತಂಡ್. ಕೆನರಾ ಕಾಲೇಜ್‌ಡ್ ಆರ್ ಪಿ ಯು ಸಿ ಶಿಕ್ಷಣ ಪಡೆತೆರ್.

## ಚಿತ್ರರಂಗ
೧೯೭೪ನೇ ಇಸವಿಡ್ ಸಿನಿರಂಗ ಪ್ರವೇಶ ಮಲ್ದಿನ ಮೇರ್, ತುಳು ಬುಕ್ಕೊ ಕನ್ನಡ ಸಿನಿಮೊಡ್ ಮಸ್ತ್ ಪಾತ್ರೊಲೆನ್ ಮಲ್ದೆರ್. ರಮಾನಂದ ಸಾಗರ್ ನಿರ್ದೇಶನೊದ ಹಿಂದಿ ಬುಕ್ಕೊ ಆಡೂರು ಗೋಪಾಲ ಕೃಷ್ಣ ನಿರ್ದೇಶನೊದ ಮಲಯಾಳಂ ಚಿತ್ರೊಲೆಡ್‌ಲಾ ಎಲ್ಯ ಪಾತ್ರ ಮಲ್ದೆರ್.
### ತುಳು ಚಿತ್ರರಂಗೊದ ಸಂಬಂಧ
ಕೆ. ಎನ್.ಟೇಲರ್ ನ **ತುಳುನಾಡ್ ಸಿರಿ**ಟ್ ಮುಖ್ಯಪಾತ್ರವಾಯಿನ ಸಿರಿಕ್ ಜೀವ ತುಂಬಿಯೆರ್. ಸರೋಜಿನಿ ಶೆಟ್ಟಿನ ನಟನೆದ, ವಾಣಿಜಯರಾಂ ಪನ್ತಿನ **ತುಳುನಾಡ್ ತುಡರ್** ನೆನಪುಂಡ್ದ್ ಮಾಜಂದಿನ ಪದ. ೧೯೭೮ ದ ಸಂಗಮ ಸಾಕ್ಷಿ, ಬೆಳ್ಳಿ ದೋಟ, ಕಡಲ ಮಗೆ, ಬಂಗಾರ್ ಪಟ್ಲೇರ್, ಬದಿ, ಚಂಡಿಕೋರಿ, ತೆಲಿಕೆದ ಬೊಳ್ಳಿ, ಬಯ್ಯ ಮಲ್ಲಿಗೆ, ಏರೆಗ್ ಆವುಯೆ ಕಿರಿಕಿರಿ - ಉಂದು ಆರ್ ನಟನೆ ಮಲ್ತಿನ ಕೆಲವು ಸಿನೆಮೊಲು.

### ಕನ್ನಡ ಚಿತ್ರರಂಗೊದ ಸಂಬಂಧ
ಪೇಪರ್ಡ್ ಬಯ್ದಿನ ಜಾಹೀರಾತುನ್ ತೂದು, ಉಡುಪಿಡ್ ಆಡಿಷನ್‌ಗ್ ಪೋದು ರಾಷ್ಟ್ರೀಯ ಪ್ರಶಸ್ತಿ ಪಡೆಯಿನ ಚೋಮನದುಡಿ‌ಟ್ ಪಟೇಲೆರೆನ ಬೊಡೆದಿಯಾದ್ ಪಾತ್ರ ದೆತೊಂಡೆರ್. ಉಂದು ಶಿವರಾಮ ಕಾರಂತರೆನ ಕಾದಂಬರಿ ಆಧಾರಿತ, ಬಿ.ವಿ. ಕಾರಂತೆರ್ ನಿರ್ದೇಶನ ಮಲ್ದಿನ ಸಿನೆಮಾ. ಉಂದು ಮಾತ್ರ ಅತ್ತಾಂದೆ ಶಿವಶಂಕರ, ಕೃಷ್ಣ ನೀಬೇಗನೆ ಬಾರೊ, ಶುಭ ಮಂಗಳ, ಮಾಗಿಯ ಕನಸು, ಅರ್ಜುನ್ ಇಂಚಿನ ಸುಮಾರ್ ಕನ್ನಡ ಚಿತ್ರೊಲೆಡ್ ಪಾತ್ರ ಮಲ್ದೆರ್.

## ತುಳು ರಂಗಭೂಮಿಡ್
೧೯೮೮ ನೇ ಇಸವಿಡ್ ತುಳು ರಂಗಭೂಮಿಗೆ ಪಾದಾರ್ಪಣೆ ಮಲ್ತಿನ ಮೇರ್ ಪೌರಾಣಿಕ, ಸಾಮಾಜಿಕ ಬುಕ್ಕೊ ಚಾರಿತ್ರಿಕ ನಾಟಕೊಲೆಡ್  ಪಾತ್ರ ಮಲ್ದೆರ್.
### ಸಾಮಾಜಿಕ ನಾಟಕ
ಕೆ. ಎನ್ ಟೈಲರ್ ನ ಗಣೇಶ ನಾಟಕ ಸಭಾದ **ಕಂಡನಿ ಬೊಡೆದಿ** ನಾಟಕೊಟು ಪಾಲ್ ಪಡೆಯಿನ ಮೇರ್, ೧೯೮೮ ಡ್ ಈ ನಾಟಕ ಗೊಬ್ಬರೆ ಅಭುದಾಬಿಗ್ ಲಾ ಪೋದು, ನಾಟಕ ಗೊಬ್ಬರೆ ಕೊಲ್ಲಿ ರಾಷ್ಟ್ರೊಗು ಪೋತಿನ ಸುರತ ತಂಡ ಪನ್ಪಿನ ಹೆಗ್ಗಳಿಕೆಗ್ ಪಾತ್ರ ಆಂಡ್. ವಿಜಯ ಕುಮಾರ್ ಶೆಟ್ಟಿ ಕೆಮ್ಮಣ್ಣು ಮೆರೆನ **ಒರಿಯೆ ಮಗೆ ಒರಿಯೆ** ಬಾರೀ ಪ್ರಸಿದ್ಧವಾಯಿನ ನಾಟಕ. ಉಂದೆಟ್ಟ್ ಆರ್ **ಮೇಘಮಾಲ** ಪನ್ಪಿನ ಪಾತ್ರ ಮಲ್ದೆರ್. ಕೃಷ್ಣ ಕೋಪೂರ್ ನ ನಾಟಕದ ಬಾಲೆಮಾಣಿ ಪಾತ್ರೊಗು, ಡಾ. ಮೋಹನ್ ಆಳ್ವ ಮೇರ್ ನಡಪಾದಿನ ನಾಟಕ ಸ್ಪರ್ಧೆಡ್ ಶ್ರೇಷ್ಠ ನಟಿ ಪ್ರಶಸ್ತಿಲಾ ತಿಕ್ಕ್ ಂದ್ ಂಡು. ದೇವಿದಾಸ್ ಕಾಫಿಕಾಡ್ ನ **ಗಂಟೆತ್ತಾಂಡ್** ಪನ್ಪಿನ ನಾಟೊಕುಡು **ಮಲ್ಲಿ** ಪನ್ಪಿನ ಒಂಜಿ ವಿಭಿನ್ನ ಪಾತ್ರ ಮಲ್ದೆರ್. ಈ ನಾಟಕ ಬಹರಿನ್ ಡ್ ಲಾ ಪ್ರದರ್ಶನ ಆತ್ ಂಡ್
### ಚಾರಿತ್ರಿಕ ನಾಟಕ
ಚಾರೊತ್ರಿಕ ನಾಟೊಕಲಾಯಿನ ವೀರರಾಣಿ ಅಬ್ಬಕ್ಕ, ಝಾನ್ಸಿ ರಾಣಿ ಲಕ್ಷ್ಮಿಬಾಯಿ, ಕಿತ್ತೂರ್ ರಾಣಿ ಚೆನ್ನಮ್ಮ ಬುಕ್ಕೊ ಬೆಳವಾಡಿ ಮಲ್ಲಮ್ಮ ನಂಚಿನ ನಾಟೊಕುಲೆಡ್ ಪಾತ್ರ ಮಲ್ದೆರ್
### ಪೌರಾಣಿಕ ನಾಟಕ
ಕೆಲವು ಪೌರಾಣಿಕ ನಾಟಕೊಡು ಪಾತ್ರ ಪಲ್ದಿನ ಮೇರೆನ ಇಂಚಿಪದ ಕಟೀಲ್ದಪ್ಪೆ ಉಳ್ಳಾಲ್ತಿ ಡ್ ಶ್ರೀದೇವಿ ಪಾತ್ರ ಮಸ್ತ್ ಪುದಅರ್ ಪೋತುಂಡು.

## ಉಲ್ಲೇಕೊಲು

ವರ್ಗೊ:ವ್ಯಕ್ತಿಲು
ವರ್ಗೊ:ನಾಟಕ ಕಲಾವಿದೆ
ವರ್ಗೊ:ಸಿನೆಮಾ ನಟಿ
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ಅಪ್ಸರೆ

thumb|ಅಪ್ಸರೆ
**ಅಪ್ಸರೆ** ಮುಗುಲು ಹಿಂದೂ ಪುರಾಣದ ಪ್ರಕಾರ ದೇವಲೋಕೊದ ನೃತ್ಯಗಾರ್ತಿಯೆರ್. ತೂವರೆ ಬಾರೀ ಪೊರ್ಲುದ ಪೊಂಜೊವುಲು ಬುಕ್ಕೊ ಅತಿಮಾನುಷ ಶಕ್ತಿ ಇತ್ತಿನಕುಲು. ಮೊಕುಲು ಪದ, ನಲಿಕೆ ಮಲ್ತೊಂದು ಗೊಬ್ಬೊಂದು ಖುಷಿಟ್ ಉಪ್ಪುವೆರ್ಂದ್ ಪನ್ಪೆರ್. ಎಚ್ಚಾದ್ ಮೊಕುಲು ಇಂದ್ರನ ಸಭೆಟ್ ಪದ ಪನ್ಪಿನ ಗಂಧರ್ವೆರೆನ ಬೊಡೆದಿಯಲ್ಲಾದುಪ್ಪುವೆರ್. ಅಪ್ಸರೆನಕಲೆನೆಟ್ ಮುಖ್ಯವಾದ್ ರಂಭೆ, ಮೇನಕೆ, ಊರ್ವಶಿ ಬುಕ್ಕೊ ತಿಲೋತ್ತಮೆ 
ಪನ್ಪುನಕುಲು ಬಾರೀ ಪುದರ್‌ ಪಡೆಯಿನಕುಲು ಇತ್ತೆರ್. 
thumb|left|ನೃತ್ಯ ಮಲ್ಪುನ ಅಪ್ಸರೆ ಬುಕ್ಕೊ ಪದ ಪನ್ಪಿನ ಗಂಧರ್ವೆ

## ವೇದ ಪುರಾಣೊಡ್ ಅಪ್ಸರೆನಕುಲು
ಅಥರ್ವ ಬುಕ್ಕೊ ಯಜುರ್ವೇದೊದ ಪ್ರಕಾರ ಮೊಕುಲ್ ನೀರ್‌ಡ್ ಉಪ್ಪುವೆರೆಂದ್ ಪನ್ಪೆರ್. ಶತ್ಪಥ್ ಬ್ರಾಹಣೊಡು ಮೊಕುಲು ಸರೋವರೆಲೆಡ್ ಪಕ್ಷಿಲೆನ ರೂಪೊಡು ತೇಲುಲೆಕ್ಕ ಚಿತ್ರಣ ಕೊರ್ತೆರ್. ಪುರಾಣೊಡು ಕೆಲವು ಸರ್ತಿ ಮೊಕಲೆನ್ ಕಾಡ್ದ ಜಲಾಶಯೊಲೆಡ್, ನದಿಟ್, ಸಮುದ್ರೊಡ್ ಮಾತ್ರ ಅತ್ತಾಂದೆ ವರುಣನ ಅರಮನೆಡ್ ಉಪ್ಪುನಕುಲುಂದು ಪನ್ಪೆರ್. ಅಥರ್ವ ವೇದೊದ ಪ್ರಕಾರ ಮೊಕುಲು ಅಶ್ವಥ ಮರೊಟ್ ಇತ್ತಿದ್ ಅಯಿತ ಬೇರ್ ಡ್ ಜೋಕಾಲಿ ಗೊಬ್ಬುವೆರ್ಂದ್ ಪನ್ಪೆರ್. ಋಗ್ವೇದೊದ ಪ್ರಕಾರ ಅಪ್ಸರೆ ಪಂಡ ಗಂಧರ್ವನ ಬೊಡೆದಿ, ಋಗ್ವೇದೊಡ್ ಊರ್ವಶೀ ಮಸ್ತ್ ಪುದರ್ ಪೋತಿನ ಅಪ್ಸರೆ. ಮಹಾಭಾರತೊಡು ತಿಲೊತ್ತಮೆ ಬುಕ್ಕೊ ಊರ್ವಶಿನ ಉಲ್ಲೇಕೊಲು ತಿಕ್ಕುಂಡು, ತಿಲೊತ್ತಮೆ, ಸುಂದ ಬುಕ್ಕೊ ಉಪಸುಂದ ಪನ್ಪಿನ ಅಸುರೆರೆನ ಉಪದ್ರೊಡ್ದ್ ಭೂಮಿನ್ ಬಚಾವು ಮಲ್ದಿನ ಮಾತ್ರ ಅತ್ತಾಂದೆ ಊರ್ವಶಿ ಅರ್ಜುನನ್ ಮದಿಮೆ ಆವೊಡುಂದು ಆಸೆ ಪಾಡ್ದಿನೆತ್ತ ಬಗ್ಗೆತ ಉಲ್ಲೇಖ ಮಹಾಭಾರತೊಡು ತಿಕ್ಕುಂಡು. ವಿಶ್ವಾಮಿತ್ರ ಮೇನಕೆನ ಕತೆ ಮಸ್ತ್ ಪ್ರಸಿದ್ಧವಾಯಿನ. ಪುರಾಣೊದ ಪ್ರಕಾರ ಋಷಿ, ಮುನಿಕುಲೆನ ತಪಸ್ಸ್ ನ್ ಹಾಳ್ ಮಲ್ಪರೆ ಇಂದ್ರೆ ಮೊಕಲೆನ್ ಉಪಯೋಗಿಸಾವುಂದು ಇತ್ತೆ ಪಂಡ್ದ್ ಉಲ್ಲೇಖ ಉಂಡು. ಇಂದ್ರನ ಸಭೆಟ್ ಮೊಕಲೆನ ಗೊಬ್ಬು ಬಾರೀ ಪುದರ್ ಪೋತಿನ.

## ಬೇತೆ ಬೇತೆ ದೇಸೊಲೆಡ್ ಅಪ್ಸರೆನಕುಲು
ಆಂಗ್ ಕೋರ್ ವಾಟ್ ಪನ್ಪಿನ ಮಲ್ಲ ಕಾಂಬೋಡಿಯಾದ ದೇವಸ್ಥಾನೊಡು ಅಪ್ಸರೆಯೆರೆನ ಮಸ್ತ್ ಕೆತ್ತನೆಲು ಉಂಡು. ಅಪ್ಸರ ನೃತ್ಯ ಪನ್ಪಿನವು ಕಾಂಬೋಡಿಯಾಡ್ ಬಾರೀ ಪ್ರಸಿದ್ದವಾಯಿನ ನೃತ್ಯ. ಚೀನಾಡುಪ್ಪುನ ಬೌದ್ಧರೆನ ಗುಹೆಕೆಲೆಡ್ ಅಪ್ಸರೆಯರೆಲೆಕ್ಕಂತಿನ ಚಿತ್ರೊಲು ತೂವರೆ ತಿಕ್ಕುಂಡು. ಇಂಡೋನೇಶ್ಯದ ಜಾವ ಬುಕ್ಕೊ ಬಾಲಿ  ದೇವಸ್ಥಾನೊಲೆಡ್ ಬೇತೆ ಬೇತೆ ನಮೂನಿದ ಅಪ್ಸರೆಯರೆನ ಚಿತ್ರೊಲು ಉಂಡು. ನಮ್ಮ ದೇಶದ ಕೆಲವು ದೇವಸ್ಥಾನೊಲೆಡ್, ಗುಹಾಲಯೊಲೆಡ್ ಅಪ್ಸರೆನಕಲೆನ ಕೆತ್ತನೆ ತೂವರೆ ತಿಕ್ಕುಂಡು.

## ಚಿತ್ರೊ ಪಟೊ

Angkor - Bayon - 023 Apsaras (8581852176).jpg|ಅಂಗ್ ಕೋರ್ ದೇವಸ್ಥಾನೊಡ್ ಅಪ್ಸರೆನಕಲೆನ ಚಿತ್ರ
Devata and Apsaras Prambanan 07.jpg|ಇಂಡೋನೇಶ್ಯಾದ ಜಾವೊಡು ಉಪ್ಪುನ ವಿಷ್ಣು ದೇವಸ್ಥಾನೊಡು ದೇವತೆ ಬುಕ್ಕೊ ಅಪ್ಸರೆನ ಚಿತ್ರ
Apsaras (musée Cham, Da Nang) (4394717693).jpg|ವಿಯೆಟ್ನಾಂ ದ ದನಾಂಗ್ ಊರುಡ್ ಉಪ್ಪುನ ಅಪ್ಸರೆನಕಲೆನ ಚಿತ್ರ
4 Khajuraho Chitragupta apsara.jpg|ಭಾರತದ ಕುಜುರಾಹೊದ್ ಅಪ್ಸರೆನಕಲೆನ ಕೆತ್ತನೆ
Stone carving with a flying apsara from Lindong South Pagoda.jpg| ವಿಯೆಟ್ನಾಂ ದ ಲಿನಡೊಂಗ್ ಸ್ಔತ್ ಪಗೊಡೊದು ಉಪ್ಪುನ ರಾಪಿನ ಅಪ್ಸರೆನ ಚಿತ್ರ
Visvamitra entice by apsara Menaka.jpg| 200px|ವಿಶ್ವಾಮಿತ್ರೆರೆನ್ ಪ್ರಚೋದಿಸಾವುನ ಮೇನಕೆನ ಚಿತ್ರ: ಮುಗಲ್ ರಾಮಾಯಣೊಡ್ದ್
KhmerApsara-jlr-cc.jpg|ಕಾಂಬೋಡಿಯಾದ ಅಪ್ಸರ ನೃತ್ಯ ಮಲ್ಪುನ ಕಲಾವಿದೆ


## ಉಲ್ಲೇಕೊಲು

ವರ್ಗೊ:ಪುರಾಣೊದ ಅಪ್ಸರೆನಕುಲು
ವರ್ಗೊ:ಪುರಾಣ
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧
ಮಯಿರ್

ಉಂದು ಒಂಜಿ ಜಾತಿದ ಪಕ್ಕಿ. ಕನ್ನಡೊಡ್ ನವಿಲ್, ಗ್ರೀಕ್ ಮೂಲೊ ಪದೊಟು ಪಿಕೋಕ್ ಪಂಡ್‍ದ್‍ಲಾ ಪನ್ಪೆರ್. ಉಂದೆತ ವೈಜ್ಞಾನಿಕ ಪುದರ್ ಪಾರೊ ಕ್ರಿಸ್ಟೇಟಸ್(Paro Cristatus) ಈ ಪಕ್ಕಿಡ್ ಆಣ್, ಪೊಣ್ಣ್ ಪನ್ಪುನ ರಡ್ಡ್ ಜಾತಿ ಉಂಡ್. ಆಣ್ ಮಯಿರ್ ಮಾತ್ರ ತನ್ನ ಬೀಲೊನು ಬುಡ್ಪಾವುಂಡ್, ಉಂದು ಬೀಲ ಬುಡ್ಪಾವನಗ ಸುಯಿಕುಲು ತೂಯರೆ ಬಾರಿ ಪೊರ್ಲು. ಈ ಪೊರ್ಲುಡೇ ಪೊಣ್ಣ್ ಮಯಿರ್‌ನ್ ಒಲಿತೊಂಬುಂಡು. ಉಂದೆಕ್ಲೆನ ಆಹಾರೋ ಮಿಶ್ರಾಹಾರ. ಸಸ್ಯಾಹಾರೊನ್ಲಾ ಬುಕ್ಕೊ ವಿಶಕಾರಿ ಪರಪುನೆಕ್ಲೆನ್ಲಾ ಬೋಂಟೆ ಮಲ್ತ್‌ದ್ ತಿನ್ಪೊ. ಮೈರೆಲು ಒಂಟಿ ಆದ್ಲಾ ಉಪ್ಪುವಾ, ಗುಂಪುಡ್ಲಾ ಬದುಕುವ. ಮಯಿರ್ ನಮ್ಮ ಭಾರತದ ರಾಷ್ಟ್ರಪಕ್ಷಿಲಾ ಅಂದ್.

## ಉಲ್ಲೇಕೊಲು

ವರ್ಗೊ:ಪಕ್ಕಿಲು
ಇಟ್ಟಿರಿ

**ಇಟ್ಟಿರಿ** ಒಂದ್ ಒಂಜಿ ಪಕ್ಕಿ. ನೆನ್ನ್ ಟಿಟ್ಟಿರಿ ಪಕ್ಕಿಂದ್ಲ ಪನ್ಪರ್.  ಕನ್ನಡಡ್ `ಟಿಟ್ಟಿಭ ಹಕ್ಕಿ, ತೇನೆ ಹಕ್ಕಿ', ಇಂಗ್ಲಿಷ್ ಡ್ Red-wattled Lapwing ಪನ್ಪೆರ್.

## ಬದ್ಕ್
ಪಾದೆಡ್ ಅತ್ತುಂಡ ಗಟ್ಟಿದ ಜಾಗೆಡ್ ಎಲ್ಯೆಲ್ಲ ಕಲ್ಲ್ ಲೆನ್ ಒಟ್ಟುಗು ಪಾಡ್ದ್ ಕಟ್ಟೆಲೆಕ ಮಲ್ತ್ ಗೂಡು ಕಟ್ಟುನ ಒಂಜಿ ಪಾಪದ ಪಕ್ಕಿ ಆಂಡ ಜನಕ್ಲೆನ್ ಮಂಗೆ ಮಲ್ಪುನೆಟ್ಟ್ ಬಾರಿ ಉಸಾರ್ ಉಂಡು. ವಿಟ್ಟಿ ಟ್ಟಿ ಟ್ಟೀವ್...ವಿಟ್ಟಿ ಟ್ಟಿ ಟ್ಟೀವ್.. ಪಂದ್ ಬುಲಿಪುನ ಈ ಪಕ್ಕಿ ಅಯ್ತ ಗೂಡುದ ಕೈತಲ್ ಪೋಂಡ ಜೋರು ಅರಬಾಯಿ ಪಾಡುಂಡು. ಅತ್ತಂದೆ ಕೆಲವು ಕಡೆಟ್ ಕುಲ್ಲಿಲೆಕ ಆಕ್ಷನ್ ಮಲ್ತ್ ತೋಜಾದ್ ಅವ್ವೆ ಅಯ್ತ ಗೂಡು ಆದಿಪ್ಪೊಡುಂದು ನಂಬುಲೆಕ ಮಲ್ಪು೦ಡು. ಪಗೆಲ್ ರಾತ್ರಿ ಭಾರೀ ಜಾಗ್ರತೆಡ್ ತನ್ನ ತೆತ್ತಿ ಬುಕ್ಕೊ ಕಿನ್ನಿಲೆನ್ ತೂಪುಂಡು. ರೆಂಕೆಡ್ ನೀರ್ ಕನತ್ ದ್ ಕಿನ್ನಿ ಬುಕ್ಕೊ ತೆತ್ತಿಗ್ ತಳಿತುದ್ ಬೆಚ್ಚ ಆವಂದಿಲೆಕ ತೂಪುಂಡುಗೆ. ಕೆರೆತ್ತ ಬರಿಟ್, ಕಂಡ ದಪ್ಪುನಗ, ಬುಕ್ಕೊ ಕೆಸರ್ದ ಜಾಗೆಡ್ ಕೆಲವು ಸರಿ ಗುಂಪು ಗುಂಪಾದ್ ಈ ಪಕ್ಕಿ ತೂವರೆ ತಿಕ್ಕುಂಡು. ಬೊನ್ಯ ಕಲರ್ದ ಕಪ್ಪು ಚುಕ್ಕಿ ಇತ್ತಿನ ನಾಲ್ ತೆತ್ತಿ ದೀಪುಂಡು. ತೆತ್ತಿದ ಕಲರ್ ದನೆ ಎಲ್ಯ ಕಲ್ಲ್ ಒಟ್ಟು ಮಲ್ತ್ ಗೂಡು ಕಟ್ಟುನೆರ್ದಾವರ ತೆತ್ತಿ ಒವು ಪಂದ್ ಗುರ್ತ ಪತ್ತೆರೆ ಭಂಗ ಆಪುಂಡು. 
## ಪದೊ
ಇಟ್ಟೀರಿಟ್ಟಿ ಮಜಲ್ಡ್ ಪಂತಿ ಎರ್ಕ್೦ಡ್...
## ನಂಬಿಕೆ
ಈ ಪಕ್ಕಿ ಬಾನ ತಿರ್ತ್ ಬೂರುಂಡು ಪಂದ್ ಕಾರ್ ಕುತ್ತ ಮಲ್ತ್ ರಾತ್ರಿ ಜೆಪ್ಪುನುಂದು ಪನ್ಪೆರ್
## ಉಲ್ಲೇಕೊಲು

ವರ್ಗೊ:ಪಕ್ಕಿಲು
ನಾಯಿ ಸೊಡಂಕ್

ಒಂದ್ ಒಂಜಿ ನಮೂನೆತ ಬಳ್ಳಿ.  ನೆಕ್ಕ್ ನಾಯಿಸೊರಂಗ್ ಪಂಡ್ದ್ ಲಾ ಪನ್ಪೆರ್.  ನೆನ್ನ್ ಕನ್ನಡೊಟು ನಸುಗುನ್ನಿ ಪಂದ್ ಪನ್ಪರ್. ಲೆಗುಮಿನಸ್ (leguminous) ಕುಟುಂಬೊಗ್ ಸೇರ್ನ ನೆನ್ನ ವೈಜ್ಞಾನಿಕ ಪುದರ್ ರ್ಮುಕುನ ಪ್ರುರಿಯನ್ಸ್ *Mucuna pruriens*.

## ಪರಿಚಯೊ
ಉಂದ್ ತೂಯೆರೆ ಓಟೆ ಪುಳಿತ್ತಲೆಕೊಂತಿನ ಕಾಯಿ ಬುಕ್ಕ ಅವ್ವೇ ರಂಗ್‌ಡ್ ಇಪ್ಪುಂಡು. ನೆತ್ತ ಇರೆ, ಬಲ್ಲ್ ಮಿನಿ ಮೆಯಿ ಕೈ ಚರ್ಮೊಗು  ಮುಟ್ಟುಂಡ ಕಿರುಂಬುಂಡು. ಅಯಿತ್ತ ಇರೆತ್ತ ಮಿತ್ತ್  ರೋಮತಂಚಿನ ರಚನೆ ಉಂಡು. ಭಾರತ, ಅಂಡಮಾನ್ -ನಿಕೋಬಾರ್ ದ್ವೀಪೊಲೆಡ್  ತೂವೆರೆ ತಿಕ್ಕುಂಡು. ದೈ ಬಳ್ಳಿ ಮೆದು ಅಯಿನ ಬುಡ ಇತ್ತ್‌ದ್ ಬೇತೆ ಮರೊಕುಲೆನ್‌ ಪತೊಂದು ಬದುಕುಂಡು. ನೆನ್ನ್‌ ಕಾಯಿ ಕೋಡುತಲೆಕೊ ಇಪ್ಪುಂಡು. ಒಂಜಿ ಕೊಡುಟ್‌ ಐನ್‌ ಆಜಿ ಬಿತ್ತ್‌ ಇಪ್ಪುಂಡು. ತೂಯಾರ ಕಪ್ಪು ಬಣ್ಣ ಅದುಪುಂಡು.

ನೆನ್ನ ಕಾಯಿಟಿಪ್ಪುನ ರೋಮತಂಚಿನ ರಚನೆ ನಾಯಿತ ರೋಮತಂಚ ಬೊನ್ಯ ಬುಕ್ಕ ಕಂದ್‌ ಬಣ್ಣೊಟು ಇಪ್ಪುನೆತ್ತವರ ನೆಕ್ಕ್‌ ಇ ಪುದರ್‌ ಬತ್ತುಪ್ಪು. ಉಂದು ಮೇಲ್‌ಗ್‌ ಮುಟ್ಟುಂಡ ಮೈ ಮಾಂತ ಕಿರುಂಬುಂಡು. ನೆನ್ನ ಬೇರ್‌, ಬಿತ್‌ತ್‌ ಮಾಂತ ಮರ್ದ್‌ತ ಗುಣ ಇಪ್ಪುನಂಚಿನವು. ಶಕ್ತಿವರ್ಧನೆ, ಮೂತ್ರವರ್ಧಕ ಬುಕ್ಕ ಪೇರ್ ಜಾಸ್ತಿ ಮಾನ್ಪುನ ಗುಣ ಉಂಡು.

## ನಾಯಿ ಸೊರಂಗ್‌ದ ಬಳಕೆ
ಎಲಿಕುಲೆನ್‌ ಬೆರಿ ಪತ್ತಿಯರ ನಾಯಿ ಸೊಡಂಕ್‌ನ್‌ ಗಲಸುವೆರ್.‌ ಜಾಗ್ರತೆಟ್‌ ನೆನ್ನ ಕಾಯಿನ್‌ ಎಲಿತ್ತ ಮಾಟೆತವುಲು ದೀತ್‌ ಬುಡೊಡು. ನಾಯಿ ಸೊಡಂಕ್‌ ತಾಗಿನ ಎಲಿ ಕಿರುಂಬುನೆಟ್ ಇಡಿಕ ಬಲಿತೊಂತು ಬೇತೆ ಎಲಿಕ್ಲೆಗ್ಲ ತುಚ್ಚೊಂತ್ ಇಪ್ಪುಪೊ ಇಂಚ ಎಲಿಕುಲು ದೂರ ಬಲಿಪೂವ̤
* ನಾಯಿ ಸೊಡಂಕ್‌ದ ಕಾಫಿ

## ಉಲ್ಲೇಕೊಲು

ವರ್ಗೊ:ಸಸ್ಯೊಲು
ವರ್ಗೊ:ದೈಯಿ
ಮೋಹಿನಿ

thumb|ಬೇಲೂರುದ ಚೆನ್ನ ಕೇಶವ ದೇವಸ್ಥಾನೊಡು ಮೋಹಿನಿ
**ಮೋಹಿನಿ** ವಿಷ್ಣು ದೇವೆರೆನ ಪೊಣ್ಣನ ಅವತಾರ. ಭಾರತೀಯ ಸಂಸ್ಕೃತಿದ್ ಮೋಹಿನಿನ್ ಗೌರವೊಡು ತೂಪೆರ್. ಹೆಚ್ಚಾದ್ ಪಶ್ಚಿಮ ಭಾರತೊಡು, ಶಿವನ ಸ್ಥಳೀಯ ವಾಯಿನ ಪುದರ್ ಖಾಂಡೋಬನ ಸಂಗಾತಿ **ಮಹಾಲಾಸ** ಪನ್ಪಿ ಪುದರಡ್, ದೇವಸ್ಥಾನ ಕಟ್ಟ್ ದ್, ಮೋಹಿನಿನ್ ಪೂಜೆ ಮಲ್ಪುವೆರ್.

## ಪುರಾಣೊಡು ಕತೆಕುಲು
### ಅಮೃತ
ಸಮುದ್ರ ಮಥನೊದ ಪೊರ್ತುಡು ತಿಕ್ಕುನ ಅಮೃತನ್ ಪರಿಯರೆ ದೇವತೆ ಬುಕ್ಕೊ ಅಸುರೆರೆನ ನಡುಟ್ ಗಲಾಟೆ ಆಪುಂಡು. ಅದಗ ವಿಷ್ಣು ಮೋಹಿನಿನ ರೂಪೊಡು ಬತ್ತ್ ದ್, ತನ್ನ ಪೊರ್ಲುದ ಬಲೊಟ್, ಅಮೃತೊನು ದೇವೆರೆಗ್ ಮಾತ್ರ ಪಟ್ಟುವೆರ್. ಆ ಪೊರ್ತುಗ್ ರಾಹು ಪನ್ಪಿನ ಅಸುರೆ, ವೇಷ ಮರೆಪಾದ್, ಅಮೃತೊನ್ ಪರ್ಪೆ. ಉಂದ್ ವಿಷಯೊನ್ ಸೂರ್ಯೆ ಬುಕ್ಕೊ ಚಂದ್ರೆ ವಿಷ್ಣುಗ್ ಪನ್ಪೆರ್. ಅಪಗ ವಿಷ್ಣು ಸುದರ್ಶನ ಚಕ್ರೊನ್ ರಾಹುನ ಮಿತ್ತ್ ಬುಡ್ಪೆರ್, ಆಂಡ ರಾಹುನ ಮಂಡೆ ಸಯ್ಯಂದೆ ಒರಿಯುಂಡು. ಉಂದುವೇ ಕಥೆ ರಾಮಾಯಣೊದ ಬಾಲಕಂದ ಭಾಗೊಡು ಬುಕ್ಕೊ ವಿಷ್ಣುಪುರಾಣೊಡು ತೂವರೆ ತಿಕ್ಕುಂಡು. ಭಗವತ ಪುರಾಣ, ಪದ್ಮ ಪುರಾಣ, ಬ್ರಹ್ಮಾನಂದ ಪುರಾಣೊಡುಲಾ ಉಂದೆತ್ತ ಉಲ್ಲೇಖ ಉಂಡು.

thumb|left|ಶಿವನೊಟ್ಟುಗ್ ಮೋಹಿನಿ
### ಅಯ್ಯಪ್ಪನ ಜನ್ಮ
ಅಯ್ಯಪ್ಪ (ಮಣಿಕಂಠ) ದೇವೆರೆನ ಉಂಡು ಮೋಹಿನಿ ರೂಪದ ವಿಷ್ಣು ಬುಕ್ಕೊ ಈಶ‍್ವರನ ಮಿಲನೊಡ್ದಾಯಿನಿ ಪಂಡ್ದ್ ಪನ್ಪೆರ್. ಕೆಲವು ಕಥೆತ ಪ್ರಕಾರ, ಮೋಹಿನಿ ಅವತಾರೊಡು ಅಯ್ಯಪ್ಪ, ನಿಜವಾಯಿನ ಗರ್ಭಕೋಶ ಇಜ್ಜಾಂದಿನೆಡ್ದಾವರೆ ವಿಷ್ಣುನ ತೊಡೆದ್ಡ್ ಪುಟ್ಟಿದಿನಿಂದ್ ಪನ್ಪೆರ್. ತಮಿಳ್ ಕಥೆ **ಕಂದ ಪುರಾಣೊ**ದ ಪ್ರಕಾರ ವಿಷ್ಣು ಬುಕ್ಕೊ ಶಿವನ ಮಗನ್ ಹರಿಹರ ಪುತ್ರ ಪನ್ಪೆರ್. ದುಂಬುಗು ಶಾಸ್ತಾ, ಅಯ್ಯನ್ನಾರ್ ಪನ್ಪಿನ ಪುದರ್ ಡ್ ಲಾ ಲೆಪ್ಪುವೆರ್.

thumb|ಭಸ್ಮಾಸುರ- ಮೋಹಿನಿ
### ಭಸ್ಮಾಸುರ ವಧೆ
**ವಿಷ್ಣು ಪುರಾಣೊ**ಡು ಮೋಹಿನಿ ಭಸ್ಮಾಸುರನ್ ಕೆರ್ಪಿನ ಕತೆ ಬರ್ಪುಂಡು ಭಸ್ಮಾಸುರೆ ಪನ್ಪಿನ ರಕ್ಕಸೆ, ಶಿವನ ತಪಸ್ಸು ಮಲ್ತ್ದ್, ಏರನ ತರೆತ ಮಿತ್ತ್ ಕೈದೀಂಡಲಾ ಭಸ್ಮ ಆಪಿನ ವರ ದೆತೊನುವೆ. ಭಸ್ಮಾಸುರೆ ಉಂದು ವರನ್ ಶಿವನ ಮಿತ್ತ್ ಪ್ರಯೋಗ ಮಲ್ಪುನ ಯೋಚನೆ ಮಲ್ಪವೆ. ಅದಗ ಶಿವೆ, ವಿಷ್ಣುನ ಸಹಾಯ ಕೇನುವೆರ್. ಮೋಹಿನಿ ರೂಪೊಡು ವಿಷ್ಣು ಭಸ್ಮಾಸುರನಡೆ ಪೋಪೆರ್. ಮೋಹಿನಿ ನ್ ತೂದು ಮರ್ಲಾಪಿನ ಭಸ್ಮಾಸುರೆ ಮದ್ಮೆ ಆವರೆ ಕೇನುವೆ. ಮೋಹಿನಿ ಮಲ್ತಿಲೆಕೊನೆ ನೃತ್ಯ ಮಲ್ಪೊಡು ಪಂಡ್ದ್ ಪನ್ಪೆರ್. ನೃತ್ಯದ ಕಡೆಕ್ ಮೋಹಿನಿ ಲೆಕ್ಕೊನೆ ಮಲ್ಪರೆ ಪೋದು ಕೈದೀದ್ ಭಸ್ಮ ಆಪೆ.

## ಆಚರಣೆಲು
ತಿರುಪತಿಡ್ ಬ್ರಹ್ಮೋತ್ಸವದ ಐನನೇ ದಿನ, ವೆಂಕಟೇಶ್ವರಗ್ ಮೋಹಿನಿನ ಅಲಂಕಾರ ಮಲ್ತದ್ ಮೆರವಣೆಗೆ ಮಲ್ಪುವೆರ್.

## ಚಿತ್ರ ಸಂಪುಟ

Sagar manthan (painting) circa 1820.jpg|ಸಮುದ್ರ ಮಥನ
Raja Ravi Varma, Mohini (Oleograph).jpg|thumb|ಮೋಹಿನಿ(ರಾಜಾ ರವಿ ವರ್ಮ)
Lord Vishnu took the form of Beauty Mohini and distributed the Amrita (Ambrosia, Elixir) to Devas. When Rahu (snake dragon) tried to steal the Amrita, his head was cut off.jpg|೧೦೦ ವರ್ಷ ದುಂಬುದ ಪುಸ್ತಕೊಡ್ದ್- ಅಮೃತ ಕೊರ್ಪಿನ ಮೋಹಿನಿ, ಹಾವುದ ವೇಷೊದ ರಾಹು
National Museum in Delhi 25 - Mohini (28016213237).jpg|ದೆಲ್ಲಿದ ನ್ಯಾಷನಲ್ ಮೂಸಿಯಂ ಡ್ ಮೋಹಿನಿ
Belur CTM Madanika 25 Bhasma Mohini Dance small.jpg|ಭಸ್ಮಾಸುರ ಮೋಹಿನಿ ನೃತ್ಯ ತೋಜಾವುನ ಬೇಲೂರುದ ಮದನಿಕೆ


## ಉಲ್ಲೇಕೊಲು

ವರ್ಗೊ:ಪುರಾಣ
ವರ್ಗೊ:ವಿಕಿ ಲವ್ಸ್ ವಿಮೆನ್ ಸೌತ್ ಏಶಿಯಾ ೨೦೨೧